**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΕΙΔΙΚΗ ΜΟΝΙΜΗ ΕΠΙΤΡΟΠΗ ΕΛΛΗΝΙΣΜΟΥ ΤΗΣ ΔΙΑΣΠΟΡΑΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 18 Μαΐου 2021, ημέρα Τρίτη και ώρα 16.10΄, στην Αίθουσα Γερουσίας του Μεγάρου της Βουλής, συνήλθαν σε κοινή συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης και η Ειδική Μόνιμη Επιτροπή Ελληνισμού της Διασποράς, υπό την προεδρία του Προέδρου της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, κ. Μάξιμου Χαρακόπουλου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εσωτερικών «Άρση περιορισμών για την εγγραφή στους ειδικούς εκλογικούς καταλόγους εκλογέων εξωτερικού» (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν ο Υπουργός Εσωτερικών, κ. Μαυρουδής (Μάκης) Βορίδης, ο Υφυπουργός Εξωτερικών, κ. Κωνσταντίνος Βλάσσης, καθώς και αρμόδιοι υπηρεσιακοί παράγοντες.

Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης(άρθρο 38§9), οι κ.κ. Βασίλειος Παπαστεργιάδης, εκπρόσωπος της Ελληνικής Ορθόδοξης Κοινότητας Μελβούρνης και Βικτώριας, Αθανάσιος Κήπας και Κωνσταντίνος Καχριμανίδης, Πρόεδρος και Γραμματέας της Συνομοσπονδίας Συλλόγων Γονέων και Κηδεμόνων Γερμανίας και Βάδης – Βυρτεμβέργης, Ελένη Ραφαηλίδου, Πρόεδρος της Ομοσπονδίας Συλλόγων Γονέων και Κηδεμόνων Βάδης – Βυρτεμβέργης, Χρήστος Γιαννούλης, Πρόεδρος της Ομοσπονδίας Ελλαδιτών Κύπρου, Κωνσταντίνος Δημητρίου, Πρόεδρος της Ομοσπονδίας Ελληνικών Κοινοτήτων Γερμανίας, Σέττα Θεοδωρίδου, Πρόεδρος της Ελληνικής Κοινότητας Παρισιού και περιχώρων, Ιωάννα Ζαχαράκη, Πρόεδρος του Δικτύου Ελλήνων αιρετών Τοπικής Αυτοδιοίκησης Ευρώπης, Μωϋσής Νικολαΐδης, Πρόεδρος της Ομοσπονδίας Ελληνικών Συλλόγων και Κοινοτήτων Σουηδίας, Γεώργιος Αγγελόπουλος, Συντονιστής του Συμβουλίου Απόδημου Ελληνισμού Περιφέρεια Ωκεανίας και Άπω Ανατολής, Δημήτριος Αργυρόπουλος, Πρόεδρος της Ελληνικής Κοινότητας Βρυξελλών και Βασίλειος Ματαράγγας, Πρόεδρος του Ελληνοαμερικάνικου Εθνικού Συμβουλίου.

Ο Προεδρεύων της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κυρανάκης Κωνσταντίνος, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Κάτσης Μάριος, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πολάκης Παύλος, Ραγκούσης Ιωάννης, Καμίνης Γεώργιος, Καστανίδης Χαράλαμπος, Λιακούλη Ευαγγελία, Γκιόκας Ιωάννης, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

Από την Ειδική Μόνιμη Επιτροπή Ελληνισμού της Διασποράς, παρόντες ήταν οι Βουλευτές κ.κ. Σάββας Αναστασιάδης, Μανούσος-Κωνσταντίνος Βολουδάκης, Θεόφιλος Λεονταρίδης, Κωνσταντίνος Μπλούχος, Στυλιανίδης Ευριπίδης, Θεοδώρα Αυγέρη, Δημήτριος Βίτσας, Εμμανουήλ Θραψανιώτης, Ολυμπία Τελιγιορίδου, Θεοδώρα Τζάκρη, Γεώργιος Παπανδρέου, Δημήτριος Βαγενάς και Μαρία Απατζίδη.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Κυρίες και κύριοι συνάδελφοι, καλησπέρα.

Αρχίζει η κοινή συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης και της Ειδικής Μόνιμης Επιτροπής Ελληνισμού της Διασποράς, με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Εσωτερικών με τίτλο «Άρση περιορισμών για την εγγραφή στους ειδικούς εκλογικούς καταλόγους εκλογέων εξωτερικού». Σήμερα είναι η δεύτερη συνεδρίαση, είναι η ακρόαση των εξωκοινοβουλευτικών προσώπων, πρωτίστως των εκπροσώπων της όπου γης Ομογένειας και αύριο θα πραγματοποιηθεί η τρίτη και τελευταία συνεδρίαση, πριν την εισαγωγή του νομοσχεδίου στην Ολομέλεια, όπως αποφάσισε η Διάσκεψη των Προέδρων. Δηλαδή θα έχουμε σύμπτυξη της συζήτησης των άρθρων και της δεύτερης ανάγνωσης του νομοσχεδίου.

Θα δώσουμε τον λόγο στους εκπροσώπους των ομογενών μας. Προχωρούμε, λοιπόν, αμέσως στους εκπροσώπους που έχουν κληθεί.

Να ξεκινήσουμε με τον κύριο Βασίλη Παπαστεργιάδη, Πρόεδρο της Ελληνικής Κοινότητας Μελβούρνης και Βικτώριας, που εκπροσωπεί την Ελληνική Ορθόδοξη Κοινότητα Μελβούρνης και Βικτώριας.

Κύριε Παπαστεργιάδη, καλησπέρα από την Ελλάδα. Δεν ξέρω τι ώρα έχετε στη Μελβούρνη.

**ΒΑΣΙΛΗΣ ΠΑΠΑΣΤΕΡΓΙΑΔΗΣ (Πρόεδρος της Ελληνικής Κοινότητας Μελβούρνης και Βικτώριας):** Κοντεύουμε μεσάνυχτα, είμαστε 7 ώρες διαφορά, αλλά σας ευχαριστώ για την ευκαιρία να τα πούμε από κοντά, παρόλο που είμαστε 17 χιλιάδες χιλιόμετρα μακριά, αλλά θα είμαι και σύντομος, επειδή υπάρχουν πολλοί ομιλητές.

Τι πιστεύουμε εμείς για αυτό το θέμα; Όπως είναι ο νόμος αυτή τη στιγμή, η Ελληνική Κοινότητα Μελβούρνης φαίνεται ότι αποκλείει την πλειοψηφία των αποδήμων να ψηφίζουν. Δεν διευκολύνει τους απόδημους στις διαδικασίες των εκλογών. Πιο σημαντικό για εμάς είναι ότι δημιουργεί δυο κατηγορίες Ελλήνων πολιτών. Δεν προβλέπει την Επιστολική Ψήφο, διότι οι αποστάσεις σε αυτή τη χώρα είναι πάρα πολύ μεγάλες, αλλά και επίσης και πιο σημαντικά, δημιουργεί αντιφάσεις ο νόμος, έτσι όπως είναι τώρα, διότι η πατρίδα μας, που την αγαπάμε τόσο πολύ, εμπιστεύεται στα ελληνόπουλα του εξωτερικού, άμα μείνουν πάνω από τρεις μήνες στην Ελλάδα, να προστατεύουν τα σύνορα της πατρίδας μας, αλλά δεν διευκολύνει αυτά τα άτομα να έχουν το δικαίωμα της ψήφου. Μπορώ να σας πω ότι η Ελληνική Κοινότητα Μελβούρνης δεν το παίζει καθόλου κομματικά αυτό το θέμα, αλλά πιστεύει ότι πρέπει να αλλάξει ο νόμος, αν είναι να αγκαλιάσουμε τον Απόδημο Ελληνισμό. Υπάρχει μια τεράστια δύναμη στον Απόδημο Ελληνισμό που προωθούμε συνεχώς τα εθνικά θέματα της Ελλάδας, δουλεύουμε για τα εμπορικά θέματα, πολιτιστικά και τα λοιπά, αλλά αυτή τη στιγμή μπορεί να είσαι υπήκοος της ….., να είσαι εγγεγραμμένος στους εκλογικούς καταλόγους, να έχεις ΑΦΜ, να πληρώνεις φόρους, αλλά να μην δικαιούσαι να ψηφίζεις. Είναι απίστευτο, αλλά αυτή είναι η πραγματικότητα αυτή τη στιγμή και όλοι μας πρέπει να υποστηρίξουμε αυτή την αλλαγή.

Σας ευχαριστώ πάρα πολύ από τη Μελβούρνη.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Και εμείς σας ευχαριστούμε, κύριε Παπαστεργιάδη. Χαιρετισμούς στην Ομογένειά μας στη Μελβούρνη και τη Βικτώρια.

Προχωρούμε με τον Πρόεδρο της Συνομοσπονδίας Συλλόγων Γονέων και Κηδεμόνων Γερμανίας και Βάδης Βυρτεμβέργης, κύριο Αθανάσιο Κήπα.

Βλέπω, επίσης, ότι εκ μέρους των Ελλήνων της Γερμανίας της Βάδης Βυρτεμβέργης, είναι μαζί μας ο κύριος Κωνσταντίνος Καχριμανίδης, Γραμματέας του Θεσμού και η κυρία Ελένη Ραφαηλίδου, Πρόεδρος της Ελληνικής Κοινότητας του Βαϊμπλινγκεν και Πρόεδρος της Ομοσπονδίας Συλλόγων Γονέων και Κηδεμόνων Βάδης - Βυρτεμβέργης.

Τον λόγο έχει ο κ. Καχριμανίδης.

**ΚΩΝΣΤΑΝΤΙΝΟΣ ΚΑΧΡΙΜΑΝΗΣ (Γραμματέας του Θεσμού της Συνομοσπονδίας Συλλόγων Γονέων και Κηδεμόνων Γερμανίας και Βάδης Βυρτεμβέργης):** Καλησπέρα σας. Κατ’ αρχήν, ονομάζομαι Κωνσταντίνος Καχριμανίδης. Είμαι Γραμματέας της Συνομοσπονδίας Συλλόγων Γονέων και Κηδεμόνων Βάδης Βυρτεμβέργης**.**

Ο Θεσμός μου εκπροσωπεί 32 συλλόγους, με σύνολο γύρω στους 3.000 μαθητές και, αναλογικά θα έλεγα, 5.000 γονείς.

Με το σχέδιο που είναι υπό συζήτηση, θέλει να άρει κάποια από τα κριτήρια αποκλεισμού, για την όσο το δυνατόν μεγαλύτερη συμμετοχή των ομογενών και είναι σίγουρα προς την σωστή κατεύθυνση και γι’ αυτό θα ήθελα να ευχαριστήσω όσους το εισηγήθηκαν και φυσικά όσους το στηρίξουν.

Να σημειώσω ότι πάρα πολλοί, ίσως και οι περισσότεροι ομογενείς, είναι εγγεγραμμένοι στους εκλογικούς καταλόγους της Ελλάδας, της πατρίδας, οπότε οποιοδήποτε κριτήριο, όπως αυτό του ορισμού της 35ετίας ως όριο, είναι εικονικό και θα πρέπει να αρθεί, αν όχι τώρα, μελλοντικά, αλλά και τα άλλα κριτήρια, αυτά που θέτονται, με το να αναφέρουν κάποιες, δεν ξέρω, ΑΦΜ ή οτιδήποτε να ζητηθεί από τους ομογενείς, νομίζω είναι πολύ, ζητάμε πάρα πολλά και θα ελαττώσει πάρα πολύ τη συμμετοχή.

Γιατί το λέω αυτό; Γιατί απλά το μεγαλύτερο μέρος των ομογενών, αυτοί για τους οποίους αναφέρονται, όλοι και πολύ συχνά και με μεγάλη περηφάνια, όλοι υπερηφανευόμαστε για αυτούς, τους επιστήμονες, οι αθλητές αλλά και οι φορείς που κρατάνε την ελληνική γλώσσα ψηλά και τον πολιτισμό, οι πολιτιστικοί σύλλογοι, όλοι αυτοί που ιδρώνουν για αυτό που λέγεται Ελλάδα και παλεύουν, είναι αυτοί που δημιουργούν και μιας μορφής λόμπι για τον Ελληνισμό στο εξωτερικό. Είναι οι πολλαπλασιαστές ισχύος θα έλεγα, αν μου επιτρέπεται ο όρος αυτός. Να μην τους χαϊδεύουμε μόνο όταν τους χρειαζόμαστε όπως και ο προλαλήσαντας από την Αυστραλία. Στο Στρατό πηγαίνουμε, στηρίζουμε την πατρίδα όπου θέλουν. Εμείς είμαστε αυτοί που θα δίνουμε φωνή στην ΕΛΛΑΣ στο εξωτερικό και σαν μικρό παράδειγμα να σας πω, για το πώς ξεχωρίζουμε τους Έλληνες μεταξύ τους, είναι ότι συναντιούνται εκπρόσωποι πολλών φορέων και είμαστε π.χ. δέκα φορείς, εκπροσωπούμε χιλιάδες γονείς και από αυτούς έχει το δικαίωμα ψήφου ο ένας ή οι δυο το πολύ αντιπρόσωποι και μετά λένε, «Με όλα αυτά που μου ζητάνε, άστο δεν θα πάω». Δηλαδή, να μην αερολογούμε. Αυτή είναι η πραγματικότητα. Θα το δούμε και αν αποτυπωθεί. Θα αποτυπωθεί αν δεν αλλάξει ο νόμος προς τη σωστή κατεύθυνση και στο εκλογικό αποτέλεσμα.

Να σας το θέσω κι αλλιώς. Ας αναρωτηθούμε, με ποσοστό συμμετοχής περίπου το 57% στις προηγούμενες εθνικές μας εκλογές και βάζαμε κριτήρια στους ψηφοφόρους, «φέρτε ΑΦΜ, κρατήστε τα κριτήρια», αναρωτηθείτε πόσοι θα είχαν πάει να ψηφίσουν; Ήταν 57% ή μήπως 30% ή μήπως 20%; Ήδη με τα φίλτρα που έχουν βάλει εδώ, με αυτό το νόμο, νομίζω είναι ελάχιστοι αυτοί που θα πάνε να ψηφίσουν. Αστειεύοντας, βάζουν και στοιχήματα. Λέω θα είναι 5- 10 χιλιάδες; Κάνουμε πολλή φασαρία για το τίποτα αν δεν αλλάξει ο νόμος. Μήπως θα μιλούσαμε για Αντισυνταγματικότητα αν γινόταν αυτό στην Ελλάδα και ζητούσαμε πράγματα απίστευτα από τους πολίτες;

Μιλάμε για τη διευκόλυνση άσκησης εκλογικού δικαιώματος εκλογέων που βρίσκονται εκτός Ελληνικής Επικράτειας, αλλά, τελικά η γνώμη μου είναι ότι είναι σχεδόν αποκλειστικά μόνο για αυτούς που φύγανε την περίοδο του 2010-2019 με αυτόν τον υπάρχοντα νόμο, διότι η διευκόλυνση αφορά κυρίως νεομετανάστες, ενώ τους υπόλοιπους που είναι και αυτοί Έλληνες εκτός Επικράτειας δεν τους διευκολύνει ο υπάρχων νόμος. Οι περισσότεροι έφυγαν τη δεκαετία του 1960-1970. Με την πάροδο του χρόνου βέβαια και αυτοί θα χάσουν, οι νεομετανάστες, το δικαίωμα διευκόλυνσης που με οδηγεί στο συμπέρασμα, πως ο νόμος είναι απλά φωτογραφικός, γιατί, απλά, η πλειονότητα των Ελλήνων του εξωτερικού δεν έφυγε κατά την κρίση, έφυγε πολύ προγενέστερα. Μια Συνταγματική αλλαγή αυτού του μεγέθους θα έπρεπε κατά τη γνώμη μου να έχει διαχρονικό χαρακτήρα, γιατί σίγουρα δεν μπορεί ο νομοθέτης να στηρίζεται σε κάποιες μαζικές μεταναστεύσεις ανά περιόδους.

Τώρα, να κάνω μια παρένθεση για τα κόμματα. Τα αριστερά κόμματα είχαν κάποιες αντιδράσεις. Θα πω ότι σε ποσοστό συμμετοχής, τα αριστερά κόμματα στις προηγούμενες Ευρωεκλογές είχαν Peak εδώ πέρα, σε αρκετές εκλογικές περιφέρειες, οπότε, να αφήσουν και αυτοί τους ενδοιασμούς, να κοιτάξουν τα πράγματα κατάματα. Υπάρχουν εδώ όλα τα κόμματα. Οι ελάχιστοι είναι κομματικοποιημένοι. Πρέπει εσείς να τους πείσετε πως αυτό σας δυσκολεύει κιόλας, αλλά θα σας βάλει κι άλλα πράγματα στο μυαλό σας. Νομίζω θα εμπλουτίσουμε και εμείς το πολιτικό γίγνεσθαι.

**ΜΑΞΙΜΟΣ ΧΑΡΑΚΟΠΟΥΛΟΣ(Προεδρεύων των Επιτροπών):** Τον λόγο έχει ο κ. Κήπας.

**ΑΘΑΝΑΣΙΟΣ ΚΗΠΑΣ (Πρόεδρος της Συνομοσπονδίας Συλλόγων Γονέων και Κηδεμόνων Γερμανίας και Βάδης Βυρτεμβέργης):** Κύριε Πρόεδρε, πρέπει να συμφωνήσω με τον Κώστα Καχριμανίδη, όλα αυτά που είπε τα έχουμε συζητήσει εκτενέστατα εδώ στη Γερμανία. Η ομογένεια πιστεύει, ότι το νομοσχέδιο αυτό είναι προς τη σωστή κατεύθυνση, αλλά χρήζει σε πάρα πολλά σημεία διορθώσεις. Παραδείγματος χάριν –θα γίνω πιο εξειδικευμένος- για να συμπληρώσω, ώστε να συνεχίσω από εκεί που σταμάτησε ο Κώστας Καχριμανίδη.

Θα ήθελα, να πω το εξής, εγώ ζω στη Γερμανία τα τελευταία 50 χρόνια, δηλαδή σχεδόν μια ολόκληρη ζωή, τα παιδιά μου έχουν γεννηθεί εδώ, ο γιος μου είναι 25 χρονών και η κόρη μου είναι 31 και ζει στη Γερμανία, έχει παιδιά και ούτω καθεξής. Και τα δυο μου παιδιά με βάση αυτό το νομοσχέδιο δεν έχουν δικαίωμα να ψηφίσουν, ενώ ταυτόχρονα έχουν ΑΦΜ, διατηρούν περιουσιακά στοιχεία στην Ελλάδα, κατεβαίνουν κάθε χρόνο και έχουν επαφή με την πατρίδα. Κι όμως ο νόμος τους εξαιρεί.

Η ομογένεια είναι αρκετά απογοητευμένη και δεν το περιμέναμε όντως από ορισμένα κόμματα, διότι ο πόθος των Ελλήνων του εξωτερικού θα έπρεπε να τους είναι γνωστός, που τις προηγούμενες δεκαετίες δεν είχαν τη δυνατότητα να επιστρέψουν στην πατρίδα και να κάνουν αυτό που ήθελαν ή αυτό πιστεύουμε όλοι μας, που θέλουμε να είμαστε Έλληνες, θέλουμε να συμμετέχουμε, θέλουμε να προσφέρουμε, θέλουμε να μεταλαμπαδεύσουμε, να μεταφέρουμε την πείρα της ζωής, τα καλά που ζούμε στο εξωτερικό και να τα φέρουμε στην πατρίδα.

Όλα αυτά τα πράγματα -τη στιγμή που δεν μας δίνετε αυτό το δικαίωμα- που θα έπρεπε να το είχαμε, γιατί αν συγκρίνει κανείς το νομοσχέδιο αυτό με άλλες ρυθμίσεις από άλλα κράτη της Ε.Ε., δεν νομίζω, ότι υπάρχει κάποιο άλλο νομοσχέδιο, που να αφορά την ψήφο των ομογενών τους, όπου ο νόμος να τους φέρεται τόσο αυστηρά.

Πιστεύουμε ότι γίνονται αλλαγές γύρω από αυτό το θέμα και είμαστε αισιόδοξοι, ότι όντως η ελληνική πολιτεία θα το δει αυτό το θέμα και θα κοιτάξει να το διορθώσει προς το καλύτερο.

Ξεκινήσαμε με πάρα-πάρα πολλή όρεξη και στο τέλος μας «κοπήκαν τα φτερά», διότι καθήσαμε και κάναμε κάποιους υπολογισμούς και να ξέρετε, ότι δεν θα μπορέσουν να χρησιμοποιήσουν το δικαίωμα της ψήφου ένας πολύ-πολύ μεγάλος αριθμός ομογενών, που βρίσκονται στο εξωτερικό. Ειδικά μιλάω για τους ομογενείς της Ευρώπης, γιατί φυσικά οι δεσμοί τους είναι λίγο πιο έντονοι με την Ελλάδα, ενώ οι ομογενείς από άλλες Ηπείρους έχουν περισσότερες δυσκολίες να έλθουν στην πατρίδα, αλλά δεν θα πρέπει να υπάρξει εξαίρεση για κανέναν. Όλοι οι ομογενείς όπου και να βρίσκονται στην υφήλιο πρέπει να έχουν το ίδιο δικαίωμα, πρέπει να έχουν το δικαίωμα της ψήφου, είτε με τον ένα, είτε με τον άλλον τρόπο και κανείς δεν πρέπει να εξαιρεθεί.

Δεν θέλω να προσθέσω κάποια άλλα θέματα, νομίζω ότι καλύφθηκα πλήρως και από αυτά που είπε και ο Γραμματέας της Ομοσπονδίας Γονέων Κηδεμόνων της Βάδης-Βυρτεμβέργης και πιστεύω και όλοι θέλουμε να πιστεύουμε, ότι κινείστε προς αυτή την κατεύθυνση.

Σας ευχαριστώ πάρα πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Το λόγο έχει η κυρία Ελένη Ραφαηλίδου.

**ΕΛΕΝΗ ΡΑΦΑΗΛΙΔΟΥ (Πρόεδρος της Ελληνικής Κοινότητας Βαϊμπλινγκεν (waiblihgen):** Καλησπέρα σας, είμαι Πρόεδρος της Ομοσπονδίας Συλλόγων Γονέων και Κηδεμόνων στο κρατίδιο της Βάδης και Πρόεδρος της ελληνικής κοινότητας Βαϊμπλιγκεν, που είναι το εκλογικό κέντρο όλα αυτά τα χρόνια που πραγματοποιούνται οι ευρωεκλογές και ευελπιστούμε να είμαστε εκλογικό κέντρο και στις επόμενες εκλογές.

Πριν από ενάμιση χρόνο, που είχε γίνει συζήτηση στη Βουλή, για το συγκεκριμένο νομοσχέδιο και εκπροσωπώντας την Ομοσπονδία Συλλόγων Γονέων και Κηδεμόνων, τη Συνομοσπονδία και άλλες 10 ελληνικές κοινότητες στο κρατίδιο μας, αναφερθήκαμε στην αντίθεσή μας στο προτεινόμενο νομοσχέδιο και στα κριτήρια αποκλεισμού και όχι διευκόλυνσης που είχαν τεθεί γνωρίζοντας ότι με αυτόν τον τρόπο ένας πολύ μεγάλος αριθμός ομογενών (…) οι πρώτες εικόνες που έχουμε από τους ομογενείς που έχουν μπει στη διαδικασία να εγγραφούν στους εκλογικούς καταλόγους αυτό ακριβώς μας δείχνει.

Η αξία, η προσφορά ο ρόλος των Αποδήμων ελλήνων νομίζω είναι σε όλους γνωστή, η Ελλάδα δεν είναι απλά μια χώρα, που έχει ένα μέρος των υπηκόων της που ζουν στο εξωτερικό, η ομογένεια είναι άλλη μια Ελλάδα. Είναι οι άνθρωποι αυτοί που ζουν και δραστηριοποιούνται στο εξωτερικό, που η καρδιά τους όμως πάντα χτυπάει για την πατρίδα. Είναι οι Έλληνες που μετά από τόσες γενιές συνεχίζουν να κρατούν τα ήθη και τα έθιμα του τόπου τους, είναι οι Έλληνες που φροντίζουν τα παιδιά τους να μάθουν την ελληνική γλώσσα, τον ελληνικό πολιτισμό, την ελληνική κουλτούρα. Είναι αυτοί που σε κάθε είδος και τύπο κρίσης κι αν πέρασε ο τόπος ήταν πάντα εκεί, ήταν παρόντες, να συνεισφέρουν να βοηθήσουν, να συμβάλουν. Ο ομφάλιος λώρος που δένει τον Έλληνα ομογενή με την πατρίδα που δεν κόβεται ποτέ.

Όταν ήρθε στη Βουλή προς συζήτηση το συγκεκριμένο νομοσχέδιο, ήμασταν αισιόδοξοι, ότι η πολιτική ηγεσία θα αποφασίσει υπέρ του Έλληνα ομογενή, υπέρ της στενής συνεργασίας και της συμπόρευσης και βρεθήκαμε μπροστά σε ένα νομοσχέδιο, που θα δημιουργούσε ομογενείς δύο κατηγοριών και θα άφηνε πίσω του ομογενείς δύο ταχυτήτων.

Τα κριτήρια που έχουν τεθεί ως προϋπόθεση δεν έχουν καμία λογική βάση. Το μόνο που θα μπορούσε, να πει κάποιος -κακόβουλος θα έλεγα εγώ- είναι, ότι δεν εξυπηρετούνται οι όποιες σκοπιμότητες. Το να κάνουμε δύσκολη τη διαδικασία απλά για να την κάνουμε και να αποκλείσουμε αυτούς που θέλουμε να αποκλείσουμε.

Εξάλλου, αν κάποιος μεταβεί στην Ελλάδα την ημέρα των εκλογών, μπορεί να εξασκήσει το δικαίωμα της ψήφου. Αν περάσει τα σύνορα της χώρας αποκτά τα ίδια δικαιώματα, όπως με τον συμπατριώτη μας που ζει στην Ελλάδα. Αυτό που δεν πρέπει να ξεχνάμε είναι, ότι τα τελευταία χρόνια -και όχι μόνο τα χρόνια της κρίσης- η σύνθεση του πληθυσμού των ελλήνων ομογενών έχει αλλάξει ένα πολύ μεγάλο ποσοστό, οι Έλληνες στο εξωτερικό δραστηριοποιούνται στο χώρο της υγείας, των οικονομικών, των νομικών της εκπαίδευσης της τοπικής αυτοδιοίκησης.

Είμαστε παρόντες σε πολλούς χώρους και μόνο καλό μπορούμε να κάνουμε, μόνο θετικά μπορούμε να επηρεάσουμε και να βοηθήσουμε την πατρίδα μας. Δεν ζητάμε τίποτα παραπάνω από ότι το δικαίωμα που έχουν πολίτες άλλων χωρών, ακόμη και όχι τόσο αναπτυγμένων όσο η δική μας χώρα, ούτε τεχνολογικά, ούτε οργανωτικά μπορούν να υποστηρίξουν μια τέτοια διαδικασία, θα προσφέρουν στους υπηκόους τους, δεν χρειάζεται να πάμε πολύ μακριά κάπου εκεί στη γειτονιά μας στα Βαλκάνια θα το ψάξουμε και θα το βρούμε αυτό το παράδειγμα.

Μετά από τόσες γενιές μεταναστών βλέπουμε, ότι υπάρχουν ακόμη βουλευτές του Ελληνικού Κοινοβουλίου που πρέπει, να πεισθούν για τις προθέσεις του Έλληνα ομογενή; Και αναφέρομαι σε αυτόν, που τον ιδρώτα της ζωής του θα επιλέξει να τον επενδύσει στο στον τόπο του, στο πατρικό σπίτι του πατέρα του, του ομογενή που θα πάει το παιδί του στο ελληνικό σχολείο, όσα χιλιόμετρα μακριά κι αν είναι αυτό, τον ομογενή που θα ιδρύσει σύλλογο, κοινότητα, ομοσπονδία σε κάθε γωνιά του κόσμου, για να δώσει το παρών να συμβάλει στην τοπική κοινωνία που ζει ως κομμάτι αυτής, αλλά και ως Έλληνας.

Έτσι όπως μας ξέρουμε όλοι στον πλανήτη, είμαστε υπέρ της ψήφου του απόδημου χωρίς περιορισμούς, χωρίς κριτήρια αποκλεισμού, χωρίς γιατί, χωρίς άλλα, αφήστε μας να συμβάλουμε με όλες μας τις δυνάμεις για το καλό του τόπου. Αφήστε μας να συμπορευτούμε η ψήφος του αποδήμου θα δώσει ζωή και πνοή στην πατρίδα μας -πάντα αυτό έκαναν οι ομογενείς - το έχουν αποδείξει.

Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Τον λόγο έχει ο κ. Χρήστος Γιαννούλης, Πρόεδρος της Ομοσπονδίας Ελλαδιτών Κύπρου.

**ΧΡΗΣΤΟΣ ΓΙΑΝΝΟΥΛΗΣ (Πρόεδρος της Ομοσπονδίας Ελλαδιτών Κύπρου):** Ευχαριστώ, κύριε Πρόεδρε. Κατ’ αρχάς, θέλουμε να σας ευχαριστήσουμε για την πρόσκληση. Εκπροσωπώ την Ομοσπονδία Συλλόγων Ελλαδιτών της Κύπρου, η οποία, περιλαμβάνει όλους τους Ελλαδίτες που ζουν και εργάζονται εδώ πέρα, παλιούς και νέους.

Είμαστε κατανεμημένοι σε πέντε Συλλόγους ανά πόλη και μέσα από τους υπολογισμούς που έχουμε κάνει και τις αναζητήσεις υπολογίζουμε ότι μετά το 2008 έχουμε περίπου 72 χιλιάδες νεομετανάστες στην Κύπρο, οι οποίοι, έχουν μόνο την ελληνική υπηκοότητα, συν 30 με 35 χιλιάδες που έχουν και ελληνική και κυπριακή υπηκοότητα. Άρα, μιλάμε για ένα σύνολο ατόμων γύρω στις 120 χιλιάδες.

Βασική αρχή και θέση μας ήταν ότι παρόλο που έχουμε τις καλύτερες προϋποθέσεις να συμμετέχουμε από πλευράς απόστασης στις επιλογές της Ελλάδας, θεωρούμε ότι ήταν πάντα αναφαίρετο δικαίωμα των μεταναστών να συμμετέχουν. Θεωρούμε ότι το παρόν νομοσχέδιο δεν θα έπρεπε να ονομάζεται «σχέδιο για την ψήφο στους μετανάστες» αλλά «σχέδιο επανένωσης του ελληνισμού ανά τον κόσμο» και με αυτό το πρίσμα θα πρέπει να το βλέπουμε όλοι μας.

Θεωρούμε ότι ο κάθε Έλληνας έχει δικαίωμα ψήφου, αρκεί να είναι γραμμένος στους εκλογικούς καταλόγους. Κάπως πρέπει να προσμετράται, κάπως θα πρέπει να βοηθηθεί και η διαδικασία. Άρα, συμφωνούμε ότι θα πρέπει να γράφονται στους εκλογικούς καταλόγους. Το ελληνικό κράτος πρέπει να δώσει κίνητρο σε όλα αυτά τα άτομα, ακόμα και της δεύτερης γενιάς, να γραφτούν στους εκλογικούς καταλόγους του χωριού του πατέρα τους και της μάνας τους.

Αν βλέπουμε το νομοσχέδιο σαν μια απλή διαδικασία και άθροισμα ψήφων στο τέλος, μπορούμε να συνεχίσουμε αυτό που υπάρχει. Αυτό που υπάρχει είναι μια συρραφή περισσότερο κομματικών προσδοκιών και υπολογισμών, αλλά δεν αναφέρεται στη βασική αρχή ότι ο καθένας Έλληνας έχει τα ίδια δικαιώματα. Θα σας παρακαλούσα σε κάθε περίπτωση να ασχοληθούμε με την αρχή. Κάποιοι, κάποτε, εξαιτίας κάποιων κυβερνήσεων ή κάποιας οικονομικής κρίσης αναγκάστηκαν και έφυγαν. Τους τιμωρούμε για άλλη μια φορά και τους ζητάμε να αποδείξουν ότι είναι Έλληνες ή ότι θέλουν αυτόν τον τόπο. Δεν γίνεται, δεν έχει κανένας αυτό το δικαίωμα να προσμετρά την αγάπη κάποιου για την πατρίδα.

Γι’ αυτό και οι προτάσεις μας είναι ξεκάθαρες. Δικαίωμα σε όλους όσοι είναι γραμμένοι στους εκλογικούς καταλόγους και όσοι δεν είναι να γραφτούν. Το πώς θα γίνει, αν θα γραφτούν στα Προξενεία ή αν θα γίνει με επιστολή τους στα δημοτολόγια, αυτό είναι τεχνικό θέμα και δε μας αφορά. Εμείς, προσδοκούμε, σε αντίθεση με την Γερμανία να μην έχουμε εκλογικό κέντρο εδώ πέρα και να μπορεί ο καθένας μέσα από ένα γράμμα να στείλει και να πει τι προτιμά, ποιο Κόμμα, ποια Κίνηση, πιο Κίνημα. Επομένως, επιστολική ψήφος.

Το επόμενο είναι ότι δεν μπορεί η ψήφος εφόσον αναγνωρίσεις ένα δικαίωμα να μετράει, όχι ισομερώς με κάποια άλλη. Άρα, θα πρέπει να προσμετράται στο γενικό αποτέλεσμα, στο συνολικό εθνικό αποτέλεσμα. Ασφαλώς, η εκπροσώπηση των αποδήμων είναι για μας και αυτό ένα θέμα, ίσως τεχνικό. Αν θα είναι με μία ξεχωριστή περιφέρεια, για παράδειγμα. Σε κάθε περίπτωση, θα πρέπει να μπουν 5, 6, 7, δεν ξέρω πόσους υπολογίζετε, να εκπροσωπούν και τον πληθυσμό που ζει εκτός Ελλάδας. Αν θα αφαιρείται από τα ψηφοδέλτια Επικρατείας ή από κάπου αλλού, το αφήνουμε στους τεχνικούς. Εμείς, δηλώνουμε άλλη μια φορά ότι θα παλέψουμε για να γίνει αυτός ο νόμος δικαίωμα για κάθε Έλληνα που ζει στο εξωτερικό ή νιώθει Έλληνας.

Βέβαια, υπάρχουν και οι περιπτώσεις που δεν έχουν την ελληνική υπηκοότητα, όπως στη νότια Αφρική, αλλά και αυτοί αν είναι δεύτερης ή τρίτης γενιάς και αγαπούν την Ελλάδα, να έρθουν για να κάνουμε έναν αριθμό δυνατό. Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Τον λόγο έχει ο κ. Δημητρίου.

**ΚΩΣΤΑΣ ΔΗΜΗΤΡΙΟΥ (Πρόεδρος της Ομοσπονδίας Ελληνικών Κοινοτήτων Γερμανίας):** Ευχαριστώ, κύριε Πρόεδρε. Θα ήθελα να σας ευχαριστήσω για την πρόσκληση και θα ήθελα να πω δυο λόγια εκ μέρους της Ομοσπονδίας Ελληνικών Κοινοτήτων Γερμανίας. Καταρχάς, συγχαίρουμε την πρωτοβουλία της κυβέρνησης να φέρει το νομοσχέδιο αυτό με τις απαιτούμενες αλλαγές για να άρει την τεράστια αδικία που έχει γίνει εις βάρος του απόδημου ελληνισμού σε σχέση με τη διευκόλυνση του εκλογικού του δικαιώματος, όπως ακριβώς το ανέφεραν και οι προλαλήσαντες.

Επίσης, θέλω να συγχαρώ την κυρία Τζάκρη από που έθεσε το θέμα και θέλουμε τώρα να δούμε και στην πράξη ότι τα εννοούσε και πράγματι, θα αρθούν αυτές οι αδικίες. Βασική αρχή που διέπει το Ελληνικό Σύνταγμα, όπως και όλες τις σύγχρονες δημοκρατικές πολιτείες, όπου όλοι οι πολίτες είναι ίσοι μεταξύ τους, η δε Δημοκρατία είναι αδιαίρετη. Οι απόδημοι εδώ και δεκαετίες, αποπαίδια της ελληνικής κοινωνίας και πολιτείας, ακριβώς επειδή δεν διέθεταν πολιτική φωνή. Οι πολιτικοί αναφέρονταν στους απόδημους μόνο σε εορταστικές εκδηλώσεις ή όταν επρόκειτο για τα εμβάσματα τους. Έχει μείνει μια διαχρονική πικρία στον ελληνισμό του εξωτερικού για τον εμπαιγμό που υπέστη ως προς το εκλογικό του δικαίωμα.

Σήμερα, δίνεται επιτέλους η ευκαιρία να αποκατασταθούν τα πράγματα με μία ρύθμιση χωρίς περιορισμούς, του αναφαίρετου αυτού δικαιώματος. Μια ρύθμιση με περιορισμούς, ως διακριτική, που θα ήταν βαθιά αντιδημοκρατική και πέρα ως πέρα ταξική, αφού θα επέτρεπε σε εκείνο τον Έλληνα που ζει στην Ε.Ε., για παράδειγμα, επί 50 χρόνια και διαθέτει οικονομική ευχέρεια να ασκεί το εκλογικό του δικαίωμα ταξιδεύοντας στην Ελλάδα, ενώ τον άλλον Έλληνα που ζει και αυτός στην Ε.Ε., αλλά δεν διαθέτει την ανάλογη οικονομική ευχέρεια τον καταδικάζει σε θεατή ανάρτησης των εκλογικών αποτελεσμάτων στην τηλεόραση, από τον καναπέ του σπιτιού του στο εξωτερικό.

Μια τέτοια ρύθμιση με περιορισμούς θα αποτελούσε ακόμα έκφανση ενός φοβικού αυταρχισμού που δεν έχει εμπιστοσύνη στην πολιτική κρίση του ελεύθερου πολίτη, αλλά τον θέλει δέσμιο των κάθε λογής πολιτικών γυρολόγων, γιατί φοβάται μην τυχόν και στοχαστεί ο πολίτης αυτός που ζει στο εξωτερικό ακούγοντας και βλέποντας 50 χρόνια τώρα κάτι άλλο, όντας έξω από κάθε κομματικό μαντρί και προκόβοντας με τη δουλειά του και την αξία του. Ποιος φοβάται την ψήφο αυτού του Έλληνα και αυτής της Ελληνίδας, που δεν συμμετέχει στο πολιτειακό κράτος και δεν χρειάζεται το κομματικό ρουσφέτι, αλλά θα ψηφίσει με γνώμονα το συμφέρον της χώρας, όπως αυτό το αντιλαμβάνονται από την οπτική γωνία του τόπου διαμονής του;

Αυτό ήθελα να πω και να επισημάνω ότι ένα επόμενο βήμα θα ήταν η διευκόλυνση και με την επιστολική ψήφο. Βέβαια, αυτό είναι κάτι που σηκώνει πολλή συζήτηση, γι’ αυτό δεν το θεωρώ ευρεία, αλλά θεωρώ ότι η άρση και οι αλλαγές αυτές πρέπει να γίνουν και πρέπει να συμφωνήσουν όλα τα πολιτικά Κόμματα.

Ακόμη, θέλω να υπενθυμίσω ότι όταν γιορτάζουμε 200 χρόνια από την Ελληνική Επανάσταση, νομίζω ότι είναι καιρός και στην πράξη και με αυτό να διευκολύνουμε, γιατί το δικαίωμα ως Έλληνες πολίτες το έχουμε, για όλους να σταματήσουν αυτοί οι απαράδεκτοι περιορισμοί που υπάρχουν στο νομοσχέδιο. Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Τον λόγο έχει η κυρία Θεοδωρίδου.

**ΣΕΤΑ ΘΕΟΔΩΡΙΔΟΥ (Πρόεδρος της Ελληνικής Κοινότητας Παρισιού και Περιχώρων):** Ευχαριστώ, κύριε Πρόεδρε. Καταρχάς, θα ήθελα να σας ευχαριστήσω για αυτή την πρόσκληση και να σας πω ότι χαίρομαι πολύ που για μια φορά βρίσκομαι επιτέλους και με ανθρώπους που ασχολούνται με τον Ελληνισμό στη Διασπορά και στην Βουλή των Ελλήνων, που επιτέλους και για ακόμη μια φορά ασχολείται με τους Έλληνες εκτός της επικράτειας.

Τον Δεκέμβριο του 2019 το νομοσχέδιο που αφορούσε το δικαίωμα ψήφου των εκτός επικράτειας Ελλήνων βρέθηκε και πάλι στην αρμόδια Επιτροπή της Βουλής, η οποία, τελικά ψήφισε τον σημερινό νόμο που αποκλείει ένα μεγάλο αριθμό ψηφοφόρων. Μπορεί ο νόμος αυτός να ήταν προϊόν συμβιβασμού, όμως ο Ελληνισμός της Διασποράς δεν άλλαξε τη διαχρονική αφετηριακή του θέση, που είναι να μην υπάρχουν περιορισμοί στην ψήφο των αποδήμων στις Εθνικές Εκλογές. Η θέση μας ήταν και θα είναι αυτή πάντα.

Είμαι σίγουρη ότι αυτή η σημερινή νέα πρόταση νόμου του Υπουργού Εσωτερικών για την άρση των περιορισμών εκφράζει όλους τους Έλληνες που ζουν εκτός Ελλάδας και το αποδεικνύουν όλοι όσοι μίλησαν και πριν από εμένα. Απόδειξη είναι ότι αυτό συμπίπτει με τις απόψεις που εξέφρασε σε ομογενειακή εφημερίδα η υπεύθυνη των αποδήμων της Αξιωματικής Αντιπολίτευσης.

Θα ήθελα να σας διαβεβαιώσω πως αυτή την άποψη συμμερίζονται οι περισσότεροι εκπρόσωποι των πολιτικών παρατάξεων στο εξωτερικό. Οι Έλληνες της Διασποράς διαπιστώνουμε ότι στη Βουλή των Ελλήνων γίνεται στείρα αντιπολίτευση και δεν θέλετε να αναγνωρίσετε το σωστό και το δίκαιο. Κύριοι Βουλευτές, το να είσαι Έλληνας του εξωτερικού δεν σε κάνει αυτόματα ξένο. Σήμερα, ο Έλληνας που ζει εκτός της επικράτειας, είτε τα 35 τελευταία χρόνια, είτε περισσότερο, συνεχίζει να είναι Έλληνας πολίτης με τις υποχρεώσεις που αυτό συνεπάγεται. Ενημερώνεται καθημερινά μέσω του διαδικτύου για την κατάσταση που επικρατεί στην Ελλάδα, πληρώνει τους φόρους του, όπως και εσείς.

Η άποψή μας είναι ότι πρέπει να έχουμε τα ίδια εκλογικά δικαιώματα και να ψηφίζουμε ο καθένας μας για τους Βουλευτές που εκπροσωπούν τον τόπο, στον οποίο είμαστε εγγεγραμμένοι και είναι και το πιο απλό. Κάθε άλλη πρόταση είναι προσβλητική για εμάς, ανεξάρτητα σε ποια κομματική παράταξη βρισκόμαστε. Δεν ζητάμε κάτι καινούργιο. Ζητάμε το δικαίωμα που έχουμε έτσι και αλλιώς, να ψηφίζουμε, χωρίς όμως να ταξιδεύουμε στην Ελλάδα και η ψήφος μας να προσμετράται στα γενικά αποτελέσματα.

Να είστε σίγουροι ότι εάν ψηφιστεί η άρση αυτών των περιορισμών που υπάρχουν, θα είναι μια μεγάλη νίκη της Δημοκρατίας και όχι, ενός μόνο Κόμματος. Θα έχετε συμβάλει όλοι στην δίκαιη απόδοση του δικαιώματος που έχουμε όλοι, στο εκλέγειν και το εκλέγεσθαι. Βλέπω ότι τα τελευταία χρόνια η Ελληνική Βουλή δίνει όλο και περισσότερο το λόγο στους οι Έλληνες της Διασποράς, ότι επιτέλους θα μπορέσουμε να συμβάλουμε και εμείς, έμπρακτα και από πιο κοντά, σε αυτό που λέγεται Ελλάδα, διότι, εδώ και χρόνια κάνουμε αυτό που πρέπει να κάνουμε. Δηλαδή, να μαθαίνουμε στα παιδιά μας Ελληνικά, να συνεχίζουμε να είμαστε Έλληνες, να ασχολούμαστε με τα ελληνικά δεδομένα, με την ελληνική πολιτική, με την Ελλάδα γενικά και συνεχίζουμε να είμαστε Έλληνες. Δεν μπορεί κανένα Κόμμα να μας αφαιρέσει το δικαίωμα να μπορούμε να ψηφίζουμε. Το να ψηφίζουμε από το μέρος όπου κατοικούμε είναι κάτι το εντελώς φυσιολογικό σήμερα. Όλα τα κράτη αυτό πράττουν.

Δηλαδή, υπάρχουν δύο κράτη σε όλη την Ευρώπη που δεν το κάνουν και μέσα σε αυτά τα δύο κράτη είναι και η Ελλάδα;. Μήπως είναι λίγο ντροπή μας; Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Τον λόγο έχει η κυρία Ζαχαράκη.

**ΙΩΑΝΝΑ ΖΑΧΑΡΑΚΗ (Πρόεδρος του Δικτύου Ελλήνων Αιρετών Τοπικής Αυτοδιοίκησης Ευρώπης):** Ευχαριστώ, κύριε Πρόεδρε. Καταρχάς, θα ήθελα να σας ευχαριστήσω για την πρόσκλησή σας να εκφράσουμε την άποψή μας στο σχέδιο νόμου. Το Δίκτυο Ελλήνων Αιρετών Αυτοδιοίκησης στην Ευρώπη τοποθετείται θετικά στο συζητούμενο σχέδιο νόμου.

Χαιρόμαστε που λάβατε υπόψη τις πολυάριθμες διαμαρτυρίες και κριτικές των φορέων του Ελληνισμού της Διασποράς. Ο νόμος, όπως ψηφίστηκε, αποκλείει ένα μεγάλο ποσοστό του Ελληνισμού από το δικαίωμα του εκλέγειν. Το Δίκτυο μας είδε την ψήφιση του νόμου ως μια καλή αρχή για την υλοποίηση του πολύχρονου αιτήματός μας, αλλά εξέφρασε για αυτό την απογοήτευσή του και κατέκρινε τους περιορισμούς. Σαν πολίτες των χωρών που ζούμε και δραστηριοποιούμαστε ενεργά στην αυτοδιοίκηση διεκδικούμε και έχουμε πετύχει σε μεγάλο βαθμό την ισότιμη συμμετοχή μας με όλους τους πολίτες που συμβιώνουμε.

Σαν πολίτες με Ελληνική καταγωγή διεκδικούμε από την Ελληνική πολιτεία να συμμετέχουμε στα κοινά της πατρίδας μας, όχι βασικά να επηρεάσουμε την πόλη ή τον τόπο καταγωγής μας, αλλά για να εκπροσωπήσουμε τους συμπατριώτες μας που ζουν εκτός της Ελληνικής επικράτειας, ενισχύοντας και τους δεσμούς μας με την πατρίδα Ελλάδα. Θεωρούμε σημαντικό να γραφτούμε στους εκλογικούς καταλόγους των Δήμων στην Ελλάδα. Η εγγραφή αποτελεί μοναδική βάση δεδομένων για την αναγνώριση των εκτός των τειχών ελληνικής καταγωγής πολιτών που έχουν το δικαίωμα ψήφου.

Θεωρούμε σημαντική την καθιέρωση της επιστολικής ψήφου, η οποία, θα διευκόλυνε τη μαζικότερη συμμετοχή της Ομογένειας. Επίσης, είναι σημαντικό για μας, να γνωρίζουμε τον τρόπο εκπροσώπησή μας στο Ελληνικό Κοινοβούλιο. Πώς σχεδιάζουν τα Ελληνικά Κόμματα την εκπροσώπησή μας; Αυτό θα δώσει ένα επιπλέον κίνητρο για μαζικότερη συμμετοχή στην εκλογική διαδικασία. Θα χαρούμε και ευχόμαστε να καταφέρετε με συναίνεση και με την απαραίτητη πλειοψηφία να ψηφίσετε το σχέδιο νόμου «Άρση των Περιορισμών» και να καταστήσετε εφικτό το πολυπόθητο αίτημα και όνειρο του Ελληνισμού της Διασποράς.

Έτσι, θα έχει η Ελλάδα όλα τα παιδιά της διασποράς κοντά της. Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Τον λόγο έχει ο κ. Νικολαΐδης.

**ΜΩΥΣΗΣ ΝΙΚΟΛΑΪΔΗΣ (Πρόεδρος της Ομοσπονδίας Ελληνικών Συλλόγων και Κοινοτήτων Σουηδίας):** Ευχαριστώ, κύριε Πρόεδρε. Η Ομοσπονδία Ελληνικών Συλλόγων και Κοινοτήτων Σουηδίας ήταν ενδεχομένως η πρώτη οργάνωση της ομογένειας που έθεσε το θέμα του δικαιώματος ψήφου των Αποδήμων Ελλήνων στους τόπους διαμονής τους στην Ελληνική Πολιτεία, ήδη από τη δεκαετία του ’70.

Δυστυχώς, υπήρξε από το σύνολο του πολιτικού κόσμου μια φοβία σε σχέση με το ότι, ενδεχομένως, θα άλλαζε ριζικά το πολιτικό σκηνικό στην Ελλάδα, εάν θα παραχωρούσαμε το δικαίωμα ψήφου των Αποδήμων του εξωτερικού με το να ψηφίζουν στους τόπους διαμονής τους. Συγκεκριμένα, αυτό επιβεβαιώθηκε και το 2019, όταν συγκεκριμένο μεγάλο Κόμμα είπε η άποψη ότι σε πάρα πολλές εκλογικές αναμετρήσεις είναι ελάχιστες χιλιάδες ψήφοι που καθορίζουν το εκλογικό αποτέλεσμα και τα λοιπά, που είναι αποκαλυπτικό της σκέψης που διέπει γενικότερα τον πολιτικό κόσμο.

Κάτι που είναι σημαντικό. Από τη στιγμή που μας καλείτε σαν ομογενειακούς φορείς να πούμε την άποψή μας, θα πρέπει να μας ακούτε κιόλας. Την προηγούμενη φορά, δυστυχώς, το σύνολο των εκπροσώπων της Ομογένειας ήταν υπέρ των μη αποκλεισμών ήταν. Δυστυχώς, δεν εισακουστήκαμε. Συγκεκριμένα και χωρίς να έχω την πρόθεση να κάνω πολιτική στην προκειμένη περίπτωση, μόνο η κυρία Λιακούλη τόνισε ότι θα πρέπει να εισακούσουμε τους ομογενειακούς φορείς.

Θα μπορούσα να μιλήσω ώρες ατελείωτες με επιχειρήματα σε σχέση με το θέμα αυτό. Θα αναφερθώ μόνο στο Σύνταγμα, σύμφωνα με το οποίο, είμαστε όλοι οι Έλληνες πολίτες ισότιμοι. Στην προκειμένη περίπτωση, έχουμε το δικαίωμα του «εκλέγειν και εκλέγεσθαι», όπως έχουν και οι ετεροδημότες στην πατρίδα μας. Δυστυχώς, όμως, εδώ υπάρχει ένας αντισυνταγματικός παραλογισμός, ότι ενώ έχω το δικαίωμα ψήφου όταν βρίσκομαι στην Ελλάδα, δεν το έχω όταν βρίσκομαι στο εξωτερικό. Την προηγούμενη φορά επιλέξαμε να μην έρθουμε στην Ελλάδα, παρόλο που προσκληθήκαμε, κάναμε ένα υπόμνημα, είπαμε τις απόψεις μας και εκφράσαμε και την απογοήτευσή μας ότι το νομοσχέδιο ήταν ένα προϊόν συμβιβασμού και έγιναν απαράδεκτοι συμβιβασμοί

Εμείς ζητάμε και μάλιστα, το απαιτούμε κιόλας, να ψηφίζουν όλοι οι Έλληνες πολίτες απόδημοι στους τόπους διαμονής τους με κάλπη και χωρίς αποκλεισμούς. Μετά, είναι και το θέμα της εκπροσώπησης. Να δημιουργηθούν εκλογικές περιφέρειες εξωτερικού, όπως προβλέπεται μετά την πρόσφατη αναθεώρηση του Συντάγματος, ώστε οι Έλληνες του εξωτερικού να εκλεγούμε ανάλογο αριθμό Αποδήμων Βουλευτών, αλλιώς να προβλεφθεί στο νόμο ειδική ποσόστωση Απόδημων Βουλευτών υποχρεωτικά εκλεγμένων από το ψηφοδέλτιο Επικρατείας, αριθμού ανάλογου με τους Απόδημους που θα προεγγραφούν στους εκλογικούς καταλόγους του εξωτερικού.

Να πω ότι η κάθε βουλευτική ψήφος θα πρέπει να εναρμονίζεται με το δίκαιο, το ισότιμο, το αναλογικό, το συνταγματικό ορθό, ώστε εμείς, οι Έλληνες Απόδημοι να μη μεταβληθούμε σε πολίτες δεύτερης κατηγορίας. Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Τον λόγο έχει ο κ. Αγγελόπουλος.

**ΓΕΩΡΓΙΟΣ ΑΓΓΕΛΟΠΟΥΛΟΣ (Συντονιστής του Συμβουλίου Απόδημου Ελληνισμού Περιφέρειας Ωκεανίας και Άπω Ανατολής Κοινοτήτων Γερμανίας):** Ευχαριστώ, κύριε Πρόεδρε. Το θέμα της ψήφου των Ελλήνων του εξωτερικού είναι ένα θέμα που ταλανίζει την ομογένεια για δεκαετίες. Η συνταγματική κατοχύρωση της ψήφου παρακάμφθηκε πολλές φορές και παρερμηνεύτηκαν τα σχετικά άρθρα, έτσι που προφανώς να εξυπηρετούνται πιθανά κομματικά συμφέροντα Κοινοβουλευτικών Κομμάτων.

Πόσες φορές δεν ακούσαμε προεκλογικά τις πολιτικές δεσμεύσεις των Κομμάτων να συμπίπτουν με εκείνες της οργανωμένης ομογένειας και πόσες φορές δεν νιώσαμε την απογοήτευσή μας και την υποβάθμισή μας ως Έλληνες πολίτες, την καταστρατήγηση των θέσεών της και την αθέτηση των υποσχέσεων. Ο νόμος που ψηφίστηκε πέρυσι, όπως έντονα διαμαρτυρηθήκαμε σαν Ομογένεια και τονίσαμε προς πάσα κατεύθυνση, είχε στόχο τον περιορισμό και όχι, τη διευκόλυνση. Ήταν διχαστικός και αποτρεπτικός για τη συντριπτική πλειοψηφία των Αποδήμων και για τους ελληνικής καταγωγής που γεννήθηκαν στο εξωτερικό και μιλάμε για τους εγγεγραμμένους στα Δημοτολόγια της πατρίδας.

Η γενέτειρα γύρισε πραγματικά την πλάτη σε όσους αναγκάστηκαν παλιότερα να φύγουν στην ξενιτιά για βιοποριστικούς λόγους, για πολιτικούς λόγους, για σπουδές και ούτω καθεξής, αλλά δεν απομακρύνθηκαν ποτέ με τον τρόπο τους από την πατρίδα. Είναι πρόδηλο ότι με κομματικά συμφέροντα κάποιων, έσπρωξαν την ψήφο των Αποδήμων στις συμπληγάδες, χωρίς να αναλαμβάνουν πλήρως την ευθύνη τους γι’ αυτό. Πρόσφατα, με γεγονότα απρόσμενα και συμπτωματικά, αλλά ίσως ευκαιριακά για κάποιους, άνοιξε μια χαραμάδα ξανά συζήτησης για την ψήφο των Ελλήνων του εξωτερικού και μιας συναινετικής διαδικασίας για να υπάρξει κάποιο αποτέλεσμα σχετικά με την άρση των περιορισμών και ελπίζουμε πραγματικά να αναθεωρηθεί ο αρχικός νόμος, ασχέτως των προθέσεων κάποιων Κοινοβουλευτικών Κομμάτων μέχρι εδώ.

Οι μέχρι τώρα συμβιβασμοί στο θέμα του δικαιώματος ψήφου των Αποδήμων είχαν ως θύμα τους Έλληνες της Διασποράς με τεχνικούς περιορισμούς στην άσκηση του συνταγματικά κατοχυρωμένου δικαιώματος της ψήφου. Καλούμε, λοιπόν, τα Κόμματα να μην θέσουν εμπόδια και δικλίδες στην άρση των περιοριστικών όρων στη διαδικασία άσκησης της ψήφου των Αποδήμων και να μην μεταφέρει ο ένας στον άλλον τις ευθύνες για να μην συναινέσει. Το θέμα χρήζει απόλυτης σοβαρότητας, σήμερα, που η πατρίδα μας αντιμετωπίζει σοβαρά προβλήματα και χρειάζονται όλοι, μέσα και έξω από την πατρίδα.

Οι Απόδημοι Έλληνες αγαπούν και συνδέονται με την πατρίδα, όσο και οι συμπατριώτες μας μέσα στην ελληνική επικράτεια και έχουν δικαιώματα, όπως και αυτοί. Η Ελλάδα είναι και δική μας πατρίδα και σήμερα, η γενέτειρά μας παραγκωνίζει το μεγαλύτερο κομμάτι της ελληνικής διασποράς και του αφαιρεί το δικαίωμα να ασκήσει το εκλογικό του δικαίωμα από τον τόπο διαμονής του, παρότι είναι ενεργοί πολίτες.

Με τους περιοριστικούς όρους αποκλείονται τα παιδιά των μεταναστών που είναι εγγεγραμμένα στους εκλογικούς καταλόγους. Αποκλείεται ένα κομμάτι από την ψυχή της πατρίδας μας που γαλουχήθηκε από τη συγκροτημένη Ομογένεια για τη γλώσσα, τον πολιτισμό μας, και τα ιδεώδη της πατρίδας μας και που αποτελεί πραγματικά τον πρεσβευτή της Ελλάδος στα πέρατα του κόσμου. Απορρίπτεται χωρίς βάσιμες αιτιολογίες η προβλεπόμενη από το Σύνταγμα ρητή αναφορά στην επιστολική ψήφο και εδώ, δεν μιλάμε για διευκολύνσεις, αλλά για αποκλεισμούς όσους να φεύγουν μακριά από τα κέντρα του ελληνισμού.

Η εκπροσώπηση του ελληνισμού βάσει του νόμου που ψηφίστηκε δεν μπορεί να είναι ουσιαστική. Η εκλογή Βουλευτών από την περιφέρεια ή περιφέρειες εκτός Ελλάδος δίνει άλλη διάσταση πιο ουσιαστική, αντιπροσωπευτική και διακριτή στην εκπροσώπηση στο Ελληνικό Κοινοβούλιο για την Ομογένεια. Ζητείται, λοιπόν, προσδιορισμός των θέσεων των Κοινοβουλευτικών Κομμάτων πριν την ψήφιση του σχετικού νόμου, να μπορούμε ως Έλληνες που διαβιούμε στο εξωτερικό να ψηφίζουμε αδιακρίτως χρόνου εγκατάστασης στο εξωτερικό με επιστολική ψήφο και να έχουμε δική μας, διακριτή, ουσιαστική εκπροσώπηση στο Ελληνικό Κοινοβούλιο.

Πάρτε υπόψη τις διαχρονικές θέσεις της οργανωμένης Ομογένειας και κάντε την υπέρβαση να εξασφαλιστεί το δικαίωμα του «εκλέγειν και εκλέγεσθαι» και η ισότιμη και ουσιαστική συμμετοχή των Αποδήμων στις Εθνικές Εκλογές. Κάντε ένα βήμα σήμερα. Κάντε την αρχή με την άρση των περιοριστικών όρων για όσους είναι εγγεγραμμένοι στους εκλογικούς καταλόγους και έχουν πλήρη δικαιώματα, για να παρθούν στη συνέχεια οι πρωτοβουλίες για την ολοκλήρωση του θέματος στην ψήφο των Αποδήμων και με τη δυνατότητα της επιστολικής ψήφου, αλλά και με την αναλογική εκπροσώπηση των Αποδήμων στην Ελληνική Βουλή.

Κάντε την υπέρβαση και μην αναζητείτε προφάσεις αποκλεισμού. Η τροποποίηση του νόμου λύνει πραγματικά και ένα διαχρονικό αίτημα της Ομογένειας. Την άσκηση του εκλογικού δικαιώματος από τις χώρες μόνιμης διαμονής της. Ακούτε τη φωνή των Αποδήμων, ακούτε την φωνή της Ομογένειας και με την ευκαιρία αυτή, θα ήθελα να καλωσορίσω και τον Πρόεδρο της Κοινότητας της Μελβούρνης, τον κύριο Παπααστεριάδη, αλλά και να χαιρετίσω και τον Κώστα Δημητρίου από τη Γερμανία, σαν μέλος του Συντονιστικού του Παγκοσμίου Συμβουλίου.

Οι θέσεις μας δεν διαφέρουν. Έχουμε μια κοινή γραμμή και είναι οι θέσεις διαχρονικές. Έτσι θα πρέπει να το δουν και οι Έλληνες Βουλευτές και να μη μεμψιμοιρούν αν πρέπει να ψηφίσουν ή όχι ή να αποσύρουν τους περιοριστικούς όρους. Δεν είναι επανάσταση αυτό που πάει να γίνει με τις ψήφους, αλλά είναι υποχρέωση των Ελλήνων Βουλευτών να προχωρήσουν στην κατάργηση των περιορισμών. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Τον λόγο έχει ο κ. Αργυρόπουλος.

**ΔΗΜΗΤΡΙΟΣ ΑΡΓΥΡΟΠΟΥΛΟΣ (Πρόεδρος της Ελληνικής Κοινότητας Βρυξελλών):** Ευχαριστώ, κύριε Πρόεδρε. Θα ήθελα να πω ότι την τελευταία φορά που βρέθηκα στην Επιτροπή δικαιώθηκα με αυτά που είχα προτείνει. Βλέπουμε ότι το 80% των Ελλήνων δεν έχουν δικαίωμα πλέον ψήφου, αλλά ακόμα και με αυτές τις μετατροπές που θέλετε να κάνετε θα υπάρξουν πάλι δυσκολίες για τον απόδημο Έλληνα.

Άκουσα προηγουμένως για το ΣΑΕ. Το ΣΑΕ δε θα πρέπει να γίνει όπως ήταν τον καιρό που είχε τα προβλήματα του. Θα πρέπει να γίνει από την αρχή και αν θέλετε, μπορώ να στείλω πρόταση που θα εμπλέκονται οι άνθρωποι από εδώ και δεν θα διορίζονται από κάποιο Σύλλογο ή κομματικά όργανα.

Αυτό που έχουμε διαπιστώσει μέχρι τώρα, όπως ήταν με τις Εκλογές και τις Ευρωεκλογές, υπήρξε η δυσκολία για όλο τον κόσμο να κάνει την εγγραφή του και να έρθει να ψηφίσει. Καταλαβαίνετε πόσες άλλες δυσκολίες θα υπάρξουν τώρα, που δεν ξέρουμε και ο νόμος πως θα είναι. Με τον νόμο που είχε ψηφιστεί οι δυσκολίες ήταν τεράστιες και γι' αυτό και δεν υπήρχε ανταπόκριση από αυτούς που είχαν το δικαίωμα να ψηφίζουν. Καταλαβαίνετε ότι νιώθουμε Έλληνες, όπως και εσείς. Δεν είμαστε β΄ κατηγορίας. Την Ελλάδα θα την έχουμε στο μυαλό μας και στην καρδιά μας και θα αγωνιζόμαστε για την Ελλάδα, αλλά θα θέλαμε και από εσάς, να μας καταλάβετε λίγο περισσότερο. Δεν διεκδικούμε να πάρουμε τις θέσεις σας. Θα ήθελα να καθησυχάσω τα μικρότερα Κόμματα που φοβούνται, ότι στο εξωτερικό μπορεί να έχουν πολύ περισσότερους ψήφους από ότι έχουν στο εσωτερικό.

Είχα προτείνει και τότε το ψηφοδέλτιο Επικρατείας να χωριστεί σε Επικράτειας και εκτός Επικρατείας, αν μας το επιτρέπει ο νόμος, με πέντε και επτά ή θα μπορούσε να γίνει ευρύτερο, αφαιρώντας τις ψήφους που βρίσκονται στο εξωτερικό. Αυτό μένει σε εσάς και ειδικά, στον Υπουργό να δει ποιες είναι οι καταλληλότερες τροποποιήσεις σε αυτό τον νόμο. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Τον λόγο έχει ο κ. Ματαράγγας.

**ΒΑΣΙΛΕΙΟΣ ΜΑΤΑΡΑΓΓΑΣ (Πρόεδρος του Ελληνοαμερικανικού Εθνικού Συμβουλίου):** Ευχαριστώ, κύριε Πρόεδρε. Χαίρομαι που φτάσαμε σε αυτό το σημείο σήμερα και ευχαριστούμε που μας δίνετε την ευκαιρία να εκφράσουμε τις απόψεις μας. Έχουμε εκφράσει τις απόψεις μας από το 1995, που είμαι από τα ιδρυτικά μέλη του ΣΑΕ τότε. Άκουσα τους προηγούμενους ομιλητές, αλλά άκουσα και την ομιλία του Βουλευτή του Κομμουνιστικού Κόμματος, που ανέφερε πως δεν ξέρει πόσοι Απόδημοι είναι. Θα ήθελα να γνωρίζει ότι η καταγραφή που έχει γίνει ξεπερνάει τους 7,5 εκατομμύρια Έλληνες, που ζουν έξω από την Ελλάδα.

Είναι, λοιπόν, λυπηρό μια άλλη Ελλάδα να μην έχει δικαίωμα ψήφου, όταν ακόμα και αφρικανικές χώρες, για μην ακουμπήσω ευρωπαϊκές χώρες, έχουν δικαίωμα ψήφου. Ξέρω ότι υπάρχει ακόμα και στο Ελληνικό Σύνταγμα άρθρο 50 παράγραφος 4, που λέει ξεκάθαρα ότι ο κάθε Έλληνας έχει δικαίωμα να ψηφίζει. Αυτό είναι το μόνο που πρέπει να δουλέψει ο μηχανισμός. Να κινητοποιηθεί ο μηχανισμός. Τα κόμματα πρέπει να μεριάσουν. Δεν μπορεί να είμαστε στην Ελλάδα ξένοι και στο εξωτερικό να είμαστε Έλληνες. Πρέπει να έχουμε εξίσου δικαιώματα στην πατρίδα μας, στη χώρα που γεννηθήκαμε. Όλοι πρέπει να έχουν το δικαίωμα της ψήφου όπου και να βρισκόμαστε, γιατί όλοι αγαπάμε την πατρίδα μας και όλοι θέλουμε το καλύτερο. Πιστεύω ότι αν είχαμε το δικαίωμα και εμείς να συμβάλλουμε, θα μπορούσαμε να κάνουμε ακόμα πιο πολλά. Γιατί όλοι αγαπάμε την πατρίδα μας. Όλοι θέλουμε το καλύτερο. Θέλουμε να βοηθήσουμε. Έχουμε αναφερθεί επανειλημμένως και το έχουμε δείξει εμπράκτως, ότι δεν σταματάμε ποτέ να στηρίζουμε την πατρίδα μας, με κάθε τρόπο. Λοιπόν, ζητάμε και παρακαλούμε όλοι και θα καταθέσουμε και εμείς εγγράφως τις προτάσεις μας. Έχουμε καταθέσει στο παρελθόν τις προτάσεις μας. Μάλιστα κάναμε μια αίτηση εχθές το βράδυ και πιστεύω ότι ο γενικός γραμματέας θα τις προσκομίσει στη Βουλή. Σας ευχαριστώ για τον χρόνο σας και θα μείνω μαζί σας μέχρι το τέλος της συνεδριάσεως.

**MAΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών**): Λοιπόν, να προχωρήσουμε ενδεχομένως, στις ερωτήσεις που θα θέλουν να υποβάλλουν οι συνάδελφοι Εισηγητές και Ειδικοί Αγορητές των κομμάτων. Εγώ κρατώ, κύριε Υπουργέ, το παράπονο των ομογενών ότι αντιμετωπίζονται ως πολίτες δεύτερης κατηγορίας. Αυτό που εύστοχα είπε κάποιος, στα ξένα είναι Έλληνες και στην Ελλάδα ξένοι, όπως, επίσης, και το γεγονός ότι πολλοί εξ αυτών ζητούν να γίνουν πιο γενναία βήματα, όπως η επιστολική ψήφος.

Ο Εισηγητής της Πλειοψηφίας, ο συνάδελφος βουλευτής Γιώργος Κουμουτσάκος για να υποβάλει ερωτήσεις.

**ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Πλειοψηφίας**): Κύριε Πρόεδρε, θα μείωνα την ένταση του μηνύματος και των τοποθετήσεων όλων των εκπροσώπων των Ελλήνων του εξωτερικού, τους οποίους ευχαριστούμε πολύ που συμμετείχαν σήμερα, σε αυτήν τη συζήτηση διαμόρφωσης των τελικών αποφάσεων της κυβέρνησης. Θα μείωνα, λοιπόν, τη σημασία και την ένταση του μηνύματος αν απηύθυνα ερωτήσεις ή αν εξέφραζα απορίες. Τα πάντα είναι προφανή, τα πάντα είναι ξεκάθαρα, τα πάντα είναι στέρεα. Ευχαριστώ.

**MAΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών**): Ο Εισηγητής της Μειοψηφίας, βουλευτής του ΣΥΡΙΖΑ, ο κ. Κατρούγκαλος.

**ΓΕΩΡΓΙΟΣ ΚΑΤΡΟΥΓΚΑΛΟΣ (Εισηγητής της Μειοψηφίας):** Ευχαριστώ πολύ, κύριε Πρόεδρε. Αγαπητοί πατριώτες, κατ’ αρχάς, να σας ευχαριστήσουμε για την παρουσία σας εδώ. Πάντοτε πρέπει να είναι ανοιχτοί οι δίαυλοι επικοινωνίας της πατρίδας με όλους εσάς, που πολλές φορές, αγαπάτε πιο πολύ από εμάς την πατρίδα μας.

Θέλω να σας ρωτήσω δύο πράγματα, κυρίως. Το ένα, ορισμένοι από εσάς το είπαν, το άκουσα από την κυρία Ζαχαράκη και τον κ. Νικολαΐδη. Τι σκέφτεστε για το δικαίωμα να εκλέγετε τους εκπροσώπους σας. Και αν πιστεύετε ότι αυτό πρέπει να γίνεται καλύτερα, μέσω αυτών των ευρύτερων γεωγραφικών περιφερειών που προβλέπει το Σύνταγμα ή μέσω του ψηφοδελτίου επικρατείας, που είναι η παρούσα επιλογή. Θα ήθελα μετά να ρωτήσω, κυρίως, όσους είσαστε από την Αμερική. Ποιες είναι οι εντυπώσεις σας από το αντίστοιχο δικαίωμα ψήφου, ας πούμε των ισραηλινών ή των ιρλανδών. Της ισραηλινής ή της αρμενικής ή της ιρλανδικής ομογένειας και διασποράς στις Ηνωμένες Πολιτείες. Τι ξέρετε για αυτό και τι θα θέλατε να σχολιάσετε. Ευχαριστώ πολύ.

**MAΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών**): Η Ειδική Αγορήτρια του Κινήματος Αλλαγής η κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής)**: Ευχαριστώ πολύ, κύριε Πρόεδρε. Να καλωσορίσουμε όλους τους φορείς, τους εκπροσώπους της ομογένειας. Να πω ότι πάντοτε, με πολύ μεγάλη συγκίνηση, στο Κοινοβούλιο σας καλωσορίζουμε, αλλά και σε όλα τα φόρα διαλόγου, γιατί θεωρούμε ότι είστε σάρκα από τη σάρκα μας και κυρίως δύναμη από τη δύναμή μας. Δυστυχώς, στην παρούσα φάση νιώθουμε πολύ άβολα μαζί σας, γιατί εμείς στο Κίνημα Αλλαγής, περιμέναμε ότι συν τω χρόνω θα υπήρχαν τα ικανά βήματα, θα υπήρχε μία πρόοδος και μια εξέλιξη στην αντίληψή μας, σχετικά με τους Έλληνες που κατοικούν στο εξωτερικό και θα προχωρούσαμε αποφασιστικά, στο βήμα που πρέπει να κάνουμε. Δηλαδή, στη θέσπιση της επιστολικής ψήφου και στη δυνατότητα, στην παροχή δυνατότητας στους συμπατριώτες μας που κατοικούν στο εξωτερικό, όπως ακριβώς έχουν το δικαίωμα να ασκήσουν την ψήφο τους στην Ελλάδα, έτσι αντίστοιχα και στο μέρος όπου βρέθηκαν και διαμένουν.

Εκφράζουμε την πίστη και την πεποίθηση ότι είναι ένας αγώνας που δεν θα σταματήσει να γίνεται και θα συνεχίσουμε, τουλάχιστον εμείς, το Κίνημα Αλλαγής, να δίνουμε τη μάχη, μέχρι να κατοχυρωθεί αυτό το δικαίωμα, χωρίς να υπάρχουν κόφτες που δημιουργούν συσχετισμούς, άλλοτε ωφέλιμους και άλλοτε μη, στον έναν ή στον άλλον. Θεωρούμε ότι έχετε κάθε δικαίωμα και θεωρούμε ότι έχουμε κάθε υποχρέωση να το κάνουμε αυτό. Αναφερόμενη και στον εκπρόσωπο, τον Πρόεδρο της Ομοσπονδίας Ελληνικών Συλλόγων και Κοινοτήτων Σουηδίας και για την προσωπική αναφορά, θα μου επιτρέψετε κύριε Πρόεδρε, αφού σας ευχαριστήσω να πω ότι, είναι μόνο το χρέος και τίποτα άλλο και το αίσθημα του καθήκοντος.

Αισθάνθηκα πολύ μεγάλη λύπη όταν συζητούσαμε πριν από ένα χρόνο περίπου το νόμο που είχε ψηφιστεί τότε και άκουσα στο Κοινοβούλιο συνάδελφό μας να λέει ότι, είναι πολλές χιλιάδες και εκατοντάδες χιλιάδες οι Έλληνες του εξωτερικού και ίσως αυτό είναι αρκετά επικίνδυνο, γιατί θα αλλοίωνε το εκλογικό αποτέλεσμα, το εθνικό αποτέλεσμα των εκλογών. Αν μη τι άλλο ένιωσα ότι αυτό το πράγμα δεν τιμά τους βουλευτές, δεν τιμά το Κοινοβούλιο, δεν τιμά την πατρίδα.

Τελειώνοντας, κύριε Πρόεδρε, να πω ότι τα ερωτήματα τα δικά μας, δεν έχουν να κάνουν με τους εκπροσώπους και τις περιφέρειες, αλλά έχουν να κάνουν με αυτά που θέσατε εσείς, γιατί έχουμε την πεποίθηση και την αντίληψη ότι τα ερωτήματα που πρέπει εμείς να θέτουμε, έχουν σχέση με τις τοποθετήσεις που εσείς κάνετε και όχι με τα πράγματα που έχουμε εμείς στο μυαλό μας, αλλά με τα πράγματα που έχετε εσείς στο μυαλό σας, γιατί εσείς κληθήκαμε να μιλήσετε.

Όλοι σας, λοιπόν- και αυτό είναι το κεντρικό μου ερώτημα ή η θέση- θέσατε το ζήτημα της επιστολικής ψήφου και της άρσης κάθε κωλύματος που τυχόν υπάρχει μέχρι τώρα. Κάποιος μάλιστα συνεχάρη και την κυρία Τζάκρη, απ’ ότι άκουσα, διότι έκανε την υπέρβαση και μας καθοδήγησε όλους στον σωστό δρόμο. Γιατί όχι, να μην συγχαρείτε, την κυρία Τζάκρη; Η οποία, όμως, βλέπω ότι δυστυχώς, είναι πολύ μόνη στον χώρο της εννοώ.

Σε ό,τι αφορά ένας λοιπούς, εγώ το ερώτημα που θέλω να θέσω είναι αν πραγματικά όλοι εσείς θεωρείτε ότι η επιστολική ψήφος είναι αυτή που θα έλυνε το ζήτημα και θα άνοιγε επιτέλους το δρόμο της ισότιμης συμμετοχής στην ψήφο.

Στο σημείο αυτό, γίνεται η β΄ ανάγνωση των καταλόγων των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κυρανάκης Κωνσταντίνος, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Κάτσης Μάριος, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πολάκης Παύλος, Ραγκούσης Ιωάννης, Καμίνης Γεώργιος, Καστανίδης Χαράλαμπος, Λιακούλη Ευαγγελία, Γκιόκας Ιωάννης, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

Από την Ειδική Μόνιμη Επιτροπή Ελληνισμού της Διασποράς, παρόντες ήταν οι Βουλευτές κ.κ. κ. Σάββας Αναστασιάδης, Μανούσος-Κωνσταντίνος Βολουδάκης, Θεόφιλος Λεονταρίδης, Κωνσταντίνος Μπλούχος, Στυλιανίδης Ευριπίδης, Θεοδώρα Αυγέρη, Δημήτριος Βίτσας, Εμμανουήλ Θραψανιώτης, Ολυμπία Τελιγιορίδου, Θεοδώρα Τζάκρη, Γεώργιος Παπανδρέου, Δημήτριος Βαγενάς και Μαρία Απατζίδη.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Γκιόκας.

**ΙΩΑΝΝΗΣ ΓΚΙΟΚΑΣ (Ειδικός Αγορητής του ΚΚΚΕ):** Ευχαριστώ, κύριε Πρόεδρε.

Θέλω κι εγώ με τη σειρά μου να καλωσορίσω τους εκπροσώπους των φορέων της ομογένειας για την ουσιαστική και εποικοδομητική συμβολή τους σε αυτή την συζήτηση.

Εμείς, ως Κ.Κ.Ε., προσεγγίσαμε από την πρώτη στιγμή αυτό το ζήτημα με θέσεις αρχών, χωρίς μικροπολιτικά κριτήρια, με ειλικρίνεια και από αυτήν την άποψη θεωρώ ότι ειλικρινά δεν είναι ποτέ άβουλη, επειδή υπήρχε μια αναφορά ότι η θέση μας είναι άβουλη. Η δικιά μας θέση δεν είναι άβουλη, γιατί προσεγγίσαμε το θέμα αυτό με πολύ μεγάλη ειλικρίνεια και με στάση αρχών. Άλλα κόμματα ως κυβερνήσεις στο ζήτημα της ψήφου των αποδήμων δεν έκαναν τίποτα και το θυμήθηκαν πολύ αργότερα, μπορεί να νιώθουν άβουλα βεβαίως. Ποιο είναι το ζήτημα. Δεν μιλάμε για περιορισμούς αναφερόμενοι στο συγκεκριμένο νομοθετικό πλαίσιο. Μιλάμε για κριτήρια διευκόλυνσης της άσκησης του εκλογικού δικαιώματος από τις χώρες διαμονής. Η μη πλήρωση αυτών των κριτηρίων δεν συνεπάγεται απώλεια εκλογικού δικαιώματος.

Ακούω την κριτική που γίνεται από μια μεριά ότι, ενδεχομένως, διαμορφωθούν απόδημοι δύο ταχυτήτων. Υπάρχει όμως και ένας άλλος κίνδυνος: να διαμορφωθούν πολίτες δύο ταχυτήτων. Δηλαδή, πολίτες οι οποίοι επιδρούν και καθορίζουν τις πολιτικές εξελίξεις και υφίστανται και τις συνέπειες αυτών των επιλογών τους και πολίτες οι οποίοι ενώ καθορίζουν τις εξελίξεις δεν υφίστανται τις συνέπειες των όποιων πολιτικών επιλογών τους. Υπάρχει τέτοιο ζήτημα; Υπάρχει. Και υπάρχει εξαιτίας της ύπαρξης του ελληνικού θεσμικού πλαισίου που αφορά το δίκαιο της ιθαγένειας από τη μία και την εκλογική νομοθεσία από την άλλη. Γι’ αυτό το λόγο η ύπαρξη κριτηρίων δεν είναι ένα ελληνικό φαινόμενο, μία ελληνική επινόηση. Υπάρχει σε πάρα πολλά κράτη με μεγάλο αριθμό ομογενών, μάλιστα, είναι πολλά και τα κράτη στα οποία κατοικείτε και εσείς, που έχουν θεσπίσει τέτοιου είδους κριτήρια, και μάλιστα, τα κριτήρια αυτά συνάδουν και με την πάγια νομολογία του Ευρωπαϊκού Δικαστηρίου Δικαιωμάτων του Ανθρώπου.

Εγώ, καταρχήν, μια παρατήρηση που ήθελα να κάνω είναι ότι εξακολουθεί να υπάρχει, να το πω έτσι, μια αβεβαιότητα ή μια σύγχυση σε σχέση με τις προβλέψεις του υφιστάμενου νόμου και νομίζω, είναι ευθύνη του Υπουργείου Εσωτερικών και της καμπάνιας που πρέπει να κάνει να ενημερωθούν οι απόδημοι για τις προβλέψεις του συγκεκριμένου νόμου. Γιατί π.χ., στο ζήτημα του ΑΦΜ ή άλλων κριτηρίων , όσοι είναι κάτω από 30 στην ουσία δεν υφίστανται κανένα απολύτως περιορισμό. Αυτομάτως σχεδόν, όσοι είναι κάτω από 30, που τεκμαίρεται ότι η παρουσία τους στην Ελλάδα ή φοίτηση σε ελληνικά εκπαιδευτικά ιδρύματα κ.λπ., δεν έχουν ούτε την υποχρέωση της υποβολής φορολογικής δήλωσης. Αυτό είναι ένα θέμα γνώσης και ενημέρωσης σε σχέση με τις πρόνοιες του νομοσχεδίου.

Εγώ ήθελα να θέσω το εξής ερώτημα. Πάνω κάτω, ειδικά όσοι συμμετείχαμε και στην Διακομματική Επιτροπή- από εμάς ήμασταν εγώ και ο κ. Κατρούγκαλος- έχουμε και μια γνώση των αριθμών. Ξέρουμε π.χ. ότι είναι γύρω στις 400.000 ο αριθμός εκείνων ο οποίος έχουν μία φορολογική σχέση με την Ελλάδα και ένας αριθμός κατά τι λιγότερο, που μπορούν να συμπληρώσουν τη διετία τα τελευταία 35 χρόνια. Για ποιο λόγο δεν έχει προχωρήσει με καλύτερους όρους, μέχρι σήμερα, η εγγραφή στους εκλογικούς καταλόγους; Όταν είναι πάρα πολλοί αυτοί που θα μπορούσαν και με πολύ απλή διαδικασία να ενταχθούν. Ένα ερώτημα είναι αυτό, γιατί δεν έχει προχωρήσει. Τι προβλήματα υπάρχουν; Είναι ζήτημα ενδιαφέροντος; Είναι ζητήματα άλλου είδους γραφειοκρατικά που πρέπει να λυθούν; Αυτό είναι ένα ζήτημα που πρέπει να μας απασχολήσει.

Το δεύτερο ζήτημα, που ήθελα να ρωτήσω, κυρίως αυτό αφορά όσους κατοικούν στις χώρες της Ε.Ε., στις ευρωεκλογές τις τελευταίες υπήρχε το δικαίωμα συμμετοχής ή ψήφου από τις χώρες του εξωτερικού χωρίς κανένα περιορισμό. Δεν υπήρχε ούτε η υποχρέωση της φορολογικής δήλωσης, ούτε η πιστοποίηση διαμονής ενός ελάχιστου χρόνου. Όμως, ο αριθμός όσων εγγράφηκαν για να ψηφίσουν στις ελληνικές ευρωεκλογές ήταν πολύ μικρότερος σε σχέση με τον αριθμό όσων ζουν στις χώρες της Ε.Ε.. Ποια είναι η δική σας εξήγηση γι’ αυτή την «ψαλίδα» που υπάρχει;

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Θέλω να καλησπερίσω ή καλημερίσω με πολύ μεγάλη χαρά, ανάλογα με το που βρίσκεται ο καθένας τους συνέλληνες που μας παρακολουθούν και τους ευχαριστούμε πάρα πολύ γι’ αυτό. Είναι ίσως το μοναδικό νομοσχέδιο που δεν μπορώ να πω ότι απευθύνομαι σε φορείς, αλλά απευθύνομαι σε συνέλληνες οι οποίοι ενδιαφέρονται πάρα πολύ για το μέλλον της πατρίδας τους. Θέλω να μεταφέρω σε όλους εσάς την ξεκάθαρη θέση της Ελληνικής Λύσης, θέλω να μεταφέρω τους χαιρετισμούς του Προέδρου της Ελληνικής Λύσης, του κυρίου Κυριάκου Βελόπουλου. Ξέρετε, ο οποίος είναι παιδί μεταναστών, όπως και ο ομίλων και άρα, γνωρίζουμε πάρα πολύ καλά και την ψυχολογία, την ψυχοσύνθεση και το πώς νιώθετε, γιατί περάσαμε πάρα πολλά χρόνια της ζωής μας στη Γερμάνια.

Θέλω να πω στους συνέλληνες που μας ακούνε από όλα τα μήκη και πλάτη, εκεί που χτυπά η καρδιά της Ελλάδος, ότι στην πολιτική ο καθένας κρίνεται από τις πράξεις του. Και ακόμη και τα κόμματα που σήμερα «χαϊδεύουν τα αυτιά σας» και θέλουν να «περάσει» το νομοσχέδιο το καινούργιο, να ξέρουν ότι πριν από ένα- ενάμιση χρόνο είναι οι ίδιοι που βάλανε εμπόδια, προσχώματα, περιορισμούς, προϋποθέσεις, όταν θυμάμαι τότε, ότι το μοναδικό κόμμα που είπε «ναι» στην ψήφο των αποδήμων χωρίς περιορισμούς, χωρίς «αλλά», χωρίς όρους, χωρίς προϋποθέσεις ήταν η Ελληνική Λύση. Και τα ίδια επαναλαμβάνουμε και τώρα. Δεν αναγκαζόμαστε να κάνουμε καμία ανακυβίστηση ή καμία αναδίπλωση στις θέσεις μας, γιατί θα έχετε αντιληφθεί ότι όλο αυτό ήταν ένα πολιτικό παιχνίδι. Ήταν μια διαφορετική άποψη της κ . Τζάκρη, την οποία δεν άφησε να «πέσει κάτω» ο ικανότατος και πανέξυπνος Υπουργός Εσωτερικών, ο κ. Βορίδης, για να φέρει προ των ευθυνών του τον ΣΥΡΙΖΑ. Αν μέσα από ένα πολιτικό παιχνίδι βγείτε ευνοημένοι εσείς να γίνει και έτσι. Απλά θέλω να πω ότι όλοι κρινόμαστε από τις πράξεις μας. Η Ελληνική Λύση πολύ καθαρά, λέει «ναι», έλεγε «ναι» έδωσε μάχη στο τελευταίο νομοσχέδιο να περάσει τελικά δεν πέρασε και, φυσικά, θα στηρίξει με ψυχή και καρδιά να μπορέσετε όλοι να συμμετέχετε στις εκλογές.

Θέλω να υποβάλω κάποια ερωτήματα στον κύριο Παπαστεγιάδη, στη Μελβούρνη. Αν συναντήσατε κάποια προσκόμματα, εμπόδια εγγραφής στην πλατφόρμα, αν ναι, πώς επιλύθηκαν. Είχατε, για παράδειγμα, κάποια συνδρομή από το κράτος ή από κάπου αλλού; Έχει ενδιαφέρον για να δούμε την διαδικασία.

Στον κύριο Κεχριμανίδη, τον κ. Κήπα και την κυρία Ραφαηλίδη, από την Γερμανία- που για εμάς, έχουμε ένα ιδιαίτερο δέσιμο επειδή περάσαμε πολλά χρόνια εκεί ως μετανάστες- τώρα με τις νέες διατάξεις πιστεύετε ότι θα είναι όλα εντάξει; Τι κατά τη γνώμη σας πρέπει να θεσπιστεί νομοθετικά επιπλέον ή διαφορετικά; Γιατί αναφερθήκατε και σας ακούσαμε κάπως απογοητευμένους.

Στον κ. Γιαννούλη από την Κύπρο, σύμφωνα με όσα είπατε, εάν κατάλαβα καλά ο αριθμός των νέων που έχει μεταναστεύσει στην Κύπρο, αν μπορεί να το πει κάποιος αυτό, γιατί η Κύπρος είναι Ελλάδα, είναι πολύ μεγάλος και από ό,τι κατάλαβα δεν είστε ευχαριστημένος με το νόμο. Είστε γενικότερα ευχαριστημένος από τη στάση, την υποστήριξη της πολιτείας σε ένα τόσο σημαντικό ζήτημα;

Σε ό,τι αφορά τα ερωτήματα αυτά, έχω ολοκληρώσει.

Να μεταφέρω, για άλλη μια φορά, την αμέριστη συμπαράσταση και την αγάπη μας και τη σκέψη μας στους Έλληνες του εξωτερικού.

Να είστε καλά.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών)**: Κυρία Μπακαδήμα, έχετε τον λόγο.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ25)**: Θα ήθελα και εγώ να καλωσορίσω, εκπροσωπώντας το ΜέΡΑ25, τους εκπροσώπους των φορέων και των ομοσπονδιών της ομογένειας. Πραγματικά είναι εξαιρετικά σημαντική η παρουσία τους σήμερα, γιατί είναι εξαιρετικά σημαντικό και εμείς να σχηματίσουμε άποψη για τα δικά τους δεδομένα και για το τι σκέφτονται εκείνοι αναφορικά με το νομοσχέδιο που συζητάμε.

Το ΜέΡΑ25 και έχει καταθέσει εξαρχής τη θέση του και με τη μορφή πρότασης νόμου, αλλά και ακόμη υπό την συζήτηση του προηγούμενου νομοσχεδίου ήμασταν ξεκάθαροι.

Θεωρούμε ότι θα πρέπει οι Έλληνες που κατοικούν εκτός της χώρας μας να έχουν δικαίωμα να ψηφίσουν στο χώρο κατοικίας τους, να δημιουργηθούν εκλογικές περιφέρειες εξωτερικού, ώστε να μπορούν οι συμπολίτες μας που ζουν εκτός της ελληνικής επικράτειας να εκπροσωπούνται και να έχουμε τη φωνή τους στο Ελληνικό Κοινοβούλιο.

Όπως ήμασταν ξεκάθαροι και στο προηγούμενο νομοσχέδιο, είμαστε ξεκάθαροι και στο συγκεκριμένο.

Πραγματικά, δεν έχω ερωτήσεις να κάνω, ήταν σαφέστατες οι θέσεις τους. Πραγματικά, θεωρώ και εγώ ότι θα πρέπει να αφουγκραστούμε το παράπονό τους ότι νιώθουν πολίτες δύο κατηγοριών και να κάνουμε ό,τι μπορούμε, ώστε να το απαλείψουμε, γιατί δεν είναι πολίτες δύο κατηγοριών, δεν είναι πολίτες στους οποίους θα πρέπει να απευθυνόμαστε όταν χρειαζόμαστε μόνο βοήθεια και στήριξη για την εικόνα της χώρας μας εκτός της Ελλάδας, αλλά θα πρέπει πάντα να τους ακούμε και να τους νιώθουμε - όπως και είναι εξάλλου - μέλη μιας ευρύτερης ελληνικής κοινωνίας και κοινότητας.

Τους ευχαριστώ, λοιπόν, ξανά για την παρουσία τους και ειλικρινά ας τους λάβουμε σοβαρά υπόψη μας.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών)**: Και εμείς σας ευχαριστούμε, κυρία Μπακαδήμα.

Πριν δώσω τον λόγο στους εκπροσώπους των ομογενών που θα θελήσουν να απαντήσουν στις ερωτήσεις που διατυπώθηκαν, έχει ζητήσει τον λόγο ο Υφυπουργός Εξωτερικών, αρμόδιος για τον Απόδημο Ελληνισμό, ο κ. Βλάσης.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Εξωτερικών)**: Ευχαριστώ, κύριε Πρόεδρε.

Δεν ήθελα να πάρω τον λόγο, αλλά, τέλος πάντων, μετά από τις τοποθετήσεις εδώ συγκεκριμένων συναδέλφων μου, αναγκάζομαι να το κάνω.

Η εικόνα, να ξέρετε, που βλέπουμε αυτή τη στιγμή από τους συμπατριώτες Έλληνες του εξωτερικού και τις τοποθετήσεις τους αντανακλούν την εικόνα που υπάρχει αυτή τη στιγμή σε όλη την ελληνική διασπορά. Μπορεί να ακούσαμε 20 σήμερα, αλλά αυτό αφορά όλους τους Συλλόγους του εξωτερικού και βέβαια αφορά κατά μόνας και όλους τους Έλληνες της διασποράς.

Εγώ, βέβαια, θα περίμενα - δεν σας το κρύβω - να πούνε σήμερα τα κόμματα που είναι ενώπιον όλων των Συλλόγων για ποιο λόγο θέλουν ή δεν θέλουν και συγκεκριμένα, γιατί δεν θέλουν να τους διευκολύνουν να ψηφίζουν.

Η τοποθέτηση, βέβαια, της εκπροσώπου του ΜέΡΑ25 δεν βγάζει πουθενά, δεν οδηγεί πουθενά. Λέει «ναι, θέλουμε, σας αγαπούμε, θέλουμε να ψηφίσετε, αλλά δυστυχώς δεν ψηφίζουμε», αλλά από την άλλη η τοποθέτηση τόσο του εκπροσώπου του ΣΥΡΙΖΑ του κυρίου Κατρούγκαλου και πόσο μάλλον του εκπροσώπου του Κ.Κ.Ε. οι οποίοι μάλιστα κάνουν και ερωτήσεις.

Αυτό που δεν καταλάβατε είναι ότι πρέπει και εσείς να απαντήσετε σε αυτά που λένε.

**ΓΕΩΡΓΙΟΣ ΚΑΤΡΟΥΓΚΑΛΟΣ (Εισηγητής της Μειοψηφίας)**: Κύριε Υπουργέ, δεν έχετε καταλάβει ότι για ερωτήσεις είμαστε εδώ. Για τοποθετήσεις, θα είμαστε στην Ολομέλεια.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Εξωτερικών)**: Αυτή τη στιγμή, ακούμε τους εκπροσώπους των Ελληνικών Σωματείων και λένε ότι «εμείς θέλουμε αυτό που λέει το Σύνταγμα να το κάνουμε πράξη, δηλαδή, να μας δίνετε το δικαίωμα να μας διευκολύνετε να μη χρειάζεται να πάρουμε το αεροπλάνο να έρθουμε να ψηφίσουμε στην Ελλάδα» και αυτή τη στιγμή αυτό που ακούσαμε είναι και από τον εκπρόσωπο του Κ.Κ.Ε. πάλι κάποιες θεωρητικές αναζητήσεις που δεν οδηγούν πουθενά και κάποιες ερωτήσεις προς τους εκπροσώπους των Ελληνικών Σωματείων χωρίς να μπαίνουν επί της ουσίας.

Αυτήν τη στιγμή, να μείνουμε στο εξής. Το ερώτημα που τίθεται είναι αν θέλουμε να διευκολύνουμε τους Έλληνες του εξωτερικού να ψηφίζουν άσχετα με κομματικά κριτήρια άσχετα με το τι ιδεολογία υπάρχει.

Εδώ πέρα, θεωρώ ότι όλοι οφείλουμε και πρέπει να έχουμε και να φοράμε τη φανέλα της Εθνικής Ελλάδας στο εξωτερικό. Πρώτος το κάνω και εγώ με τη συγκεκριμένη θεσμική ιδιότητα που έχω. Δεν θέλουμε σε καμία περίπτωση να μεγαλώσουμε την εκλογική βάση και αυτό είναι ξεκάθαρο, γιατί όπου συζητάμε και λέμε δεν λέμε να δώσουμε το δικαίωμα σε καινούργιους ψηφοφόρους να ψηφίσουν. Εμείς λέμε τους ανθρώπους που μπορούν και πολλοί το κάνουν που παίρνουν το αεροπλάνο και έρχονται κάθε φορά να ψηφίσουν, να μην τους βάζουμε ούτε στο κόστος ούτε στον κόπο να το κάνουν αυτό, αλλά να ψηφίζουν από τον τόπο που βρίσκονται και το οποίο συμβαίνει σχεδόν σε όλες τις χώρες του κόσμου.

Δεν θα ρωτήσω κάτι άλλο, κύριε Πρόεδρε, γιατί, πραγματικά, ντρέπομαι να ρωτήσω κάτι τους Συλλόγους αυτούς. Είναι άνθρωποι που όποτε τους χρειαζόμαστε, είναι πάντα δίπλα μας και έτσι οφείλουμε και εμείς να είμαστε δίπλα τους αυτή τη στιγμή.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών)**: Ευχαριστώ, κύριε Υφυπουργέ.

Να επαναλάβω ότι η αποψινή συνεδρίαση είναι η δεύτερη συνεδρίαση, της ακρόασης φορέων. Δεν νομίζω ότι θα ήταν δόκιμο και δεοντολογικά θα ήταν και λάθος το μήνυμα που θα στέλναμε εάν μπαίναμε σε μια διαδικασία κομματικής αντιπαράθεσης.

Θα έχουμε τη δυνατότητα αύριο να το κάνουμε αυτό.

Τον λόγο έχει ο κ. Κατρούγκαλος.

**ΓΕΩΡΓΙΟΣ ΚΑΤΡΟΥΓΚΑΛΟΣ (Εισηγητής της Μειοψηφίας)**: Κύριε Πρόεδρε, αντιλαμβάνομαι ότι η έλλειψη σεβασμού που έδειξε ο Υφυπουργός και προς τους συμπατριώτες μας της διασποράς και προς τη Βουλή ότι οφείλεται στην άγνοιά του.

Πράγματι, εδώ, δεν είμαστε για να αντιπαρατεθούμε, αλλά για να ακούσουμε τους συμπατριώτες μας του εξωτερικού. Για αυτό τον λόγο, προτιμώ να τη δικαιολογήσω, μολονότι και η άγνοια δεν πρέπει, καταρχήν, να συγχωρείται σε έναν εκπρόσωπο της κυβέρνησης και να μην απαντήσω. Αυτά θα τα πούμε στην Ολομέλεια. Υπάρχουν συγκεκριμένες ευθύνες που θα πρέπει να αναφερθούν, αλλά, εν πάση περιπτώσει, εδώ ήρθαμε να ακούσουμε τους συμπατριώτες μας της ομογένειας.

Απλώς, κύριοι Υπουργοί της Κυβέρνησης, ο σεβασμός στην κοινοβουλευτική τάξη είναι κάτι που δεν αποτελεί επιλογή. Είναι υποχρέωσή μας.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών)**: Τον λόγο έχει ο κ. Γκιόκας.

**ΙΩΑΝΝΗΣ ΓΚΙΟΚΑΣ (Ειδικός Αγορητής του Κ.Κ.Ε.)**: Κύριε Πρόεδρε, ο κύριος Υφυπουργός μάλλον δεν κατάλαβε τίποτα από αυτά που είπαμε. Δεν είχε κανένα στοιχείο αντιπαράθεσης η όλη τοποθέτησή μας. Απαντήσαμε σε συγκεκριμένα ζητήματα και αυτό που κάναμε ήταν να υπερασπιστούμε τις προβλέψεις ενός νόμου που τις ψήφισε και ο κ. Υφυπουργός.

Αυτό που υπερασπιστήκαμε εμείς είναι οι ρυθμίσεις ενός νόμου που τις υπερψήφισε και ο κ. Υφυπουργός και την αντιπαράθεση την ξεκίνησε ο κ. Υφυπουργός προφανώς δείχνοντας τεράστια έλλειψη σεβασμού σε αυτούς ανθρώπους.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών)**: Να θεωρηθεί λήξαν, λοιπόν, εδώ το ζήτημα.

Κύριε Υφυπουργέ, μπορείτε αύριο να έρθετε και να κάνετε ολόκληρη κανονική ομιλία παρουσιάζοντας τις θέσεις σας με βάση και την εμπειρία από το χαρτοφυλάκιό σας και τις επαφές που είχατε με τους εκπροσώπους της ελληνικής ομογένειας τους μήνες που βρίσκεστε σε αυτή τη θέση ευθύνης που σας εμπιστεύθηκε ο Πρωθυπουργός.

Να προχωρήσουμε τώρα με τις απαντήσεις και θα κλείσει ο επισπεύδων Υπουργός Εσωτερικών τη συνεδρίασή μας.

Τον λόγο έχει η κυρία Ραφαηλίδου.

**ΕΛΕΝΗ ΡΑΦΑΗΛΙΔΟΥ (Πρόεδρος της Ελληνικής Κοινότητας Βαϊμπλίνγκεν (Wablingen) και Πρόεδρος της Ομοσπονδίας συλλόγων Γονέων και Κηδεμόνων Βάσης – Βυτερμβέργης):** Κύριε Πρόεδρε, τέθηκε το θέμα της συμμετοχής στις ευρωεκλογές, που χρησιμοποιείται σαν επιχείρημα της μικρής συμμετοχής των Ελλήνων στη διαδικασία αυτή.

Θα ήθελα να σας πω, εκπροσωπώντας ένα εκλογικό κέντρο, περίπου 20 χιλιόμετρα από τη Στουτγάρδη, η δυσκολία συμμετοχής και η πάρα πολύ μεγάλη γραφειοκρατία είναι ο κύριος λόγος που δεν μπορούν να συμμετάσχουν οι ομογενείς σε αυτή τη διαδικασία.

Να σας πω συγκεκριμένα, ότι στο κρατίδιο Βάδης, που έχει 10 εκατομμύρια κατοίκους, υπάρχουν γύρω στους 180.000 Έλληνες, οι οποίοι, είναι απλωμένοι και οι αποστάσεις από τη μια άκρη του κρατιδίου στην άλλη είναι πάρα πολύ μεγάλες. Για να συμμετάσχουν τελικά στις εκλογές έπρεπε να εγγραφούν δύο φορές. Δηλαδή, να μετακινηθούν δύο φορές στο εκλογικό κέντρο, μία για να δώσουν τα στοιχεία τους και να μπουν στους εκλογικούς καταλόγους και άλλη μία για να ψηφίσουν. Αυτός είναι ο λόγος που υπάρχει απόκλιση από αυτούς που δηλώνονται στις εκλογές, με αυτούς που τελικά ψηφίζουν. Καταλαβαίνετε ότι όλο αυτό είναι το κύριο πρόβλημα για τη μη συμμετοχή στις εκλογές.

Νομίζω ότι αν μπορεί να βγαίνει ένα συμπέρασμα από όλα αυτά που έχουμε πει μέχρι στιγμής, είναι να διευκολυνθεί η διαδικασία και εννοώ το διαδικαστικό κομμάτι και μετά να μην έχετε καμία αμφιβολία ότι εμείς θέλουμε να συμμετάσχουμε.

Για να μιλήσω για τους Έλληνες της Γερμανίας, νομίζω ότι υπάρχουν αρκετοί αυτή τη στιγμή στην κουβέντα, πάντα είναι με το ένα πόδι στην πατρίδα, πάντα είμαστε και εκεί. Είμαστε πολύ κοντά στην πατρίδα, έχουμε πολύ στενή σχέση. Φαίνεται και από τον αριθμό των συλλόγων, των κοινοτήτων και των σχολείων. Είμαστε τόσο κοντά όσο δείχνουν και τα χιλιόμετρα. Νομίζω ότι η παρουσία μας είναι πάρα πολύ έντονη.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Τον λόγο έχει ο κ. Ματαράγγας.

**ΒΑΣΙΛΕΙΟΣ ΜΑΤΑΡΑΓΓΑΣ (Πρόεδρος του Ελληνοαμερικάνικου Εθνικού Συμβουλίου (HANC):** Θα ήθελα να απαντήσω σε τρία πράγματα και με τα θα απαντήσω για τους Αρμένιους.

Θα ήθελα να απαντήσω στην ερώτηση που έθεσε ο κ. Κατρούγκαλος, αν πιστεύουμε ότι πρέπει να εκλέγονται από το Επικρατείας. Θεωρούμε ότι η Ομογένεια, πρέπει να διαλέξει τα άτομα που θα εργαστούν για το καλό της και όχι να τοποθετηθούν από κάποιο κόμμα. Νομίζω ότι αυτό θα δουλέψει καλύτερα.

Λυπάμαι που άκουσα τους προλαλήσαντες και βλέπω ότι υπάρχουν περιορισμοί. Όπως γνωρίζετε εμείς η Ομογένεια και ιδιαίτερα της Διασποράς, κάνουμε αγώνα για την πατρίδα μας. Μας λυπεί, όταν έρχονται πολιτικοί, Βουλευτές, Υπουργοί, Υφυπουργοί και μας λένε ότι είμαστε πιο Έλληνες, αλλά δεν μπορούν, γιατί υπάρχουν περιορισμοί.

Θέλω να ευχαριστήσω τον κ. Βλάση για τη θέση που πήρε.

Θέλω να ξέρετε ότι η Ομογένεια - εγώ λείπω 47 χρόνια, αλλά κάθε χρόνο είμαι στην Ελλάδα - έχει θέση τον εαυτό της κάτω από την γαλανόλευκη και τίποτα παραπάνω.

Όσον αφορά για το θέμα της Αρμενίας, με ρωτήσατε, αν κατάλαβα καλά, για την αναγνώριση της Γενοκτονίας των Αρμενίων;

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Όχι. Το ερώτημα δεν ήταν για την αναγνώριση της Γενοκτονίας των Αρμενίων.

Το ερώτημα είναι εάν έχετε πληροφόρηση πώς ψηφίζει η Διασπορά των Αρμενίων, που βρίσκετε στην Αμερική και συμμετέχει στις εκλογές της Αρμενίας;

**ΓΕΩΡΓΙΟΣ ΚΑΤΡΟΥΓΚΑΛΟΣ (Εισηγητής της Μειοψηφίας):** Πώς ψηφίζει η Διασποράτων Αρμενίων, των Ισραηλινών και των Ιρλανδών.

**ΒΑΣΙΛΕΙΟΣ ΜΑΤΑΡΑΓΓΑΣ (Πρόεδρος του Ελληνοαμερικάνικου Εθνικού Συμβουλίου (HANC):** Όχι, δεν γνωρίζω για τους Αρμένιους. Ξέρω, όμως, για την Αφρική, γιατί είχα πάει στη Ζάμπια και στο Μαλάουι, είναι και ένας συγχωριανός μου εκεί, ο οποίος είναι Αρχιεπίσκοπος και είδα ότι ψηφίζουν με ηλεκτρονική ψηφοφορία. Αυτό με λυπεί αφάνταστα, όταν βλέπω μια χώρα, όπως η Αφρική, η Ζάμπια και το Μαλάουι, που δεν έχουν σπίτι να μείνουν, αλλά οι συμπατριώτες τους ψηφίζουν ηλεκτρονικά.

**ΓΕΩΡΓΙΟΣ ΚΑΤΡΟΥΓΚΑΛΟΣ (Εισηγητής της Μειοψηφίας):** Κύριε Ματαράγγα, ξέρετε τι κάνουν οι Ιρλανδοί της Αμερικής, γιατί είναι πάρα πολλοί;

Σας ρώτησα για πιο συγκεκριμένα παραδείγματα που τα έχετε κοντινά, γι’ αυτό δεν ρώτησα θεωρητικά, για τους Ιρλανδούς και τους Ισραηλινούς. Δύο από τις μεγαλύτερες διαφορές διασπορές στις Ηνωμένες Πολιτείες. Ξέρετε ποια είναι η συμμετοχή τους στις εθνικές εκλογές;

**ΒΑΣΙΛΕΙΟΣ ΜΑΤΑΡΑΓΓΑΣ (Πρόεδρος του Ελληνοαμερικάνικου Εθνικού Συμβουλίου (HANC):** Όχι, δεν γνωρίζω.

**ΓΕΩΡΓΙΟΣ ΚΑΤΡΟΥΓΚΑΛΟΣ (Εισηγητής της Μειοψηφίας):** Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Προεδρεύων των Επιτροπών):** Τον λόγο έχει ο κ. Αργυρόπουλος.

**ΔΗΜΗΤΡΙΟΣ ΑΡΓΥΡΟΠΟΥΛΟΣ (Πρόεδρος της Ελληνικής Κοινότητας Βρυξελλών):** Θα ήθελα να απαντήσω στον κ. Γκιόκα, ο οποίος επανέλαβε, για άλλη μια φορά, ότι ήταν πάρα πολύ λίγοι αυτοί, οι οποίοι ψήφισαν στις ευρωεκλογές. Υπάρχουν πέντε αίτιες και γιατί.

Πρώτον, εδώ στο Βέλγιο, οι δήμοι εντός έξι μηνών, δηλαδή, έχουν αρχίσει να καλούν τον κόσμο να εγγραφούν στους καταλόγους για να ψηφίσουν και οι περισσότεροι πείθονται να ψηφίσουν στους εκλογικούς καταλόγους για τις ευρωεκλογές.

Δεύτερον, έπεσε σε μία περίοδο που ο περισσότερος κόσμος και ειδικά οι εμποροϋπάλληλοι, που έχουν μεγαλύτερη ευχέρεια, κατέβηκαν και ψήφισαν στην Ελλάδα.

Τρίτον, είναι οι αποστάσεις, που αναφέρθηκε και προηγουμένως, νομίζω από την κυρία Ραφαηλίδου. Δεν είναι δύο, είναι τρεις φορές, γιατί θα πρέπει: Πρώτον, να φτιάξουν τρία αντίγραφα μαζί με την ταυτότητά τους, να τα καταθέσουν στο Προξενείο και όταν θα κλείσουν οι κατάλογοι θα πρέπει να πάνε να δούνε αν είναι εγγεγραμμένοι στους καταλόγους και μετά να πάνε στο εκλογικό κέντρο που θα είναι στις Βρυξέλλες. Καταλαβαίνετε ότι κάποιος που είναι 130 χιλιόμετρα εκτός των Βρυξελλών, θα είναι πάρα πολύ δύσκολο κάνει αυτές τις διαδρομές. Εκτός των άλλων, δεν βλέπω τίποτα άλλο που μπορεί να γίνει.

Εκείνο που θα ήταν, αν σε περίπτωση, όπως ακούστηκε μέχρι τώρα, η ψήφος θα ήταν και με εγγεγραμμένους ανθρώπους που θα ήταν υποψήφιοι, θα ήταν αυτοί, οι οποίοι, θα τηρούσαν τον ελληνισμό στις κοινότητες και όλους τους συλλόγους, γιατί θα είχαν κάποιο συμφέρον να κινηθούν. Αν φανταστεί κανείς ότι σε κάθε περιφέρεια θα υπάρξουν, έστω πέντε ή έξι κόμματα που θα δηλώσουν υποψηφιότητες, από δύο υποψήφιοι σε κάθε κόμμα, καταλαβαίνετε τι κίνηση θα υπάρξει μεταξύ του Ελληνισμού, πώς θα γίνει η μάζωξη γύρω από τις κοινότητες και γύρω από τους συλλόγους. Εκεί θα ενωθεί ο Ελληνισμός, γιατί αυτή τη στιγμή τα έχουμε αφήσει όλα χαλαρά και κυνηγάμε τον Έλληνα.

Νομίζω ότι όλοι νιώθουμε Έλληνες και θα αγωνιστούν περισσότερο για να γίνει κάτι καλύτερο στη χώρα μας. Αυτή τη στιγμή είμαστε οι πρέσβεις των Ελλήνων, ειδικά με τα εστιατόρια εδώ στις Βρυξέλλες, που συνδέονται με τον κόσμο των Βέλγων.

Καταλαβαίνετε τις δυσκολίες και θα πρέπει, πλέον, να σταματήσουν τα μικροεπιχειρήματα, γιατί και πώς.

Σας ευχαριστώ.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Προεδρεύουσα των Επιτροπών):** Τον λόγο έχει η κα Θεοδωρίδου.

**ΣΕΤΑ ΘΕΟΔΩΡΙΔΟΥ (Πρόεδρος της Ελληνικής Κοινότητας Παρισίου και Περιχώρων):** Σας ευχαριστώ πολύ.

Επειδή έχασα τη σύνδεση λόγω της διακοπής που έγινε για ακόμη μια φορά με το τηλέφωνό μου, θέλω απλά να κάνω μια παρατήρηση επάνω σ’ αυτό που είπε ο βουλευτής του Κ.Κ.Ε., το οποίο για εμένα είναι πρωτοφανές και πρώτη φορά το ακούω αυτό. Καταλαβαίνω ότι τα περισσότερα μικρά Κόμματα στην Ελλάδα, φοβούνται, αλλά ίσως και τα μεγάλα Κόμματα, αλλά ιδιαίτερα τα μικρά Κόμματα, ότι η συμμετοχή των Ελλήνων του εξωτερικού, εάν θα ψηφίσουν μαζικά, θα αλλάξει το εκλογικό αποτέλεσμα στην Ελλάδα. Και εκεί είπε, ο κ. Γκιόκας, ότι θα γίνουν δύο διαφορετικές παρατάξεις εκλογέων, δηλαδή, θα υπάρχουν δύο διαφορετικές κατηγορίες Ελλήνων, αυτοί οι οποίοι ψηφίζουν από το εξωτερικό και θα επιβάλλουν τη δική τους άποψη στην Ελληνική Βουλή και στο ελληνικό κράτος, αλλά και οι υπόλοιποι Έλληνες, οι οποίοι θα είναι αναγκασμένοι να δεχτούνε την άποψη των Ελλήνων του εξωτερικού, χωρίς να μπορούνε να κάνουνε οτιδήποτε. Δηλαδή, αυτό, είναι η πρώτη φορά που το ακούω. Μέχρι στιγμής μιλούσαν για πολίτες δεύτερης κατηγορίας……

**ΧΡΗΣΤΟΣ ΓΚΙΟΚΑΣ (Ειδικός Αγορητής του Κ.Κ.Ε.):** Δεν ειπώθηκε τέτοιο πράγμα.

**ΣΕΤΑ ΘΕΟΔΩΡΙΔΟΥ (Πρόεδρος της Ελληνικής Κοινότητας Παρισίου και Περιχώρων):** …οι οποίοι είμασταν εμείς οι Έλληνες του εξωτερικού, οι οποίοι δεν μπορούσαμε να εκφραστούμε, παρά μόνον παίρνοντας το αεροπλάνο και ερχόμενοι στην Ελλάδα.

Εγώ, προσωπικά, το έχω κάνει άπειρες φορές και θα συνεχίσω να το κάνω αν δεν αλλάξει ο νόμος, αν δεν γίνει αυτή η άρση των περιορισμών που υπάρχουν. Αλλά προς θεού, μην αλλάζουμε το θέμα και το κάνουμε αυτό που δεν είναι. Οι Έλληνες που θα μπορέσουμε να ψηφίσουμε από το εξωτερικό, είναι ελάχιστοι και λυπάμαι, αλλά έτσι είναι.

Η κυρία Ραφαηλίδου προ ολίγου, είπε, ότι στις ευρωεκλογές, είναι λίγοι οι Έλληνες που συμμετείχαν.

Θα σας πω ότι και είναι εμείς στο Παρίσι που έχουμε εκλογικό κέντρο στην ελληνική κοινότητα, ο κόσμος που ήρθε τις δύο τελευταίες φορές που έγιναν ευρωεκλογές, όντος ήταν λίγος και ακόμα θα λιγοστέψει. Διότι, για να μπορέσουν να γραφτούν στους ειδικούς εκλογικούς καταλόγους, πρέπει να προσκομίσουν διάφορα δικαιολογητικά στο προξενείο.

Τα προξενεία, όσο πάνε, επανδρώνονται με όλο και λιγότερους υπαλλήλους, ούτος ώστε δεν μπορούνε να ανταποκριθούνε στα αιτήματα. Αυτή τη στιγμή για να σας πω την αλήθεια, για να κάνετε ένα διαβατήριο στο ελληνικό προξενείο στο Παρίσι, πρέπει να περιμένετε και το ραντεβού που δίνουν είναι για τον Οκτώβρη ή το Νοέμβρη ή το Δεκέμβρη. Όλος ο κόσμος δεν έχει την δυνατότητα να μπει στο ίντερνετ και να γραφτεί πάνω σε μία πλατφόρμα.

Η επιστολική ψήφος που ζητούσαμε κάποτε, γιατί και εγώ ήμουνα κάποτε μέλος στο ΣΑΕ και συμμετείχα σχεδόν σε όλα τα συμβούλια, λέγαμε τότε, να γίνει μια περιφέρεια με mail -μέσα από τον κόσμο- και να ψηφίσουμε για αυτή την περιφέρεια όλοι οι Έλληνες.

Αυτό, δεν έγινε αποδεκτό και η τότε εξουσία που υπήρχε στην Ελλάδα, μας είπε, ότι δεν μπορούμε να είμαστε πρώτης και δεύτερης κατηγορίας Έλληνες. Τώρα μας το φέρνουν ανάποδα. Μα τέλος πάντων, τόσο πολύ φοβούνται οι Έλληνες πολιτικοί, τους Έλληνες του εξωτερικού;

Μήπως θα μπορούσαν να καταλάβουν ότι θέλουμε να βοηθήσουμε την Ελλάδα να προχωρήσει και αν είναι δυνατόν, να το κάνουμε αυτό όπου μπορούμε.

Πόσοι από εμάς θα πάνε να ψηφίσουν;

Δηλαδή, αυτή η φοβία είναι τρομερό πράγμα, εμποδίζει την Ελλάδα μια ζωή να προχωρήσει. Λυπάμαι, λυπάμαι, τέλος πάντων.

Σήμερα έχουμε μια δυνατότητα, αυτή της ηλεκτρονικής ψήφου. Και πάλι η κυρία Ραφαηλίδου το είπε, ότι στο άμεσο περιβάλλον της Ελλάδας, τα βαλκάνια το έχουν αποδείξει ότι αυτό είναι εφικτό. Για παράδειγμα, σήμερα κάνουμε συμβούλια και ψηφίζουμε ηλεκτρονικά. Δεν μπορούμε να ψηφίσουμε με το «you singer» στο θέμα των εκλογών;

Υπάρχουν και άλλες δυνατότητες, φαντάζομαι. Ο Έλληνας είναι ευρηματικός. Να βρούμε έναν τρόπο να ψηφίζουμε ηλεκτρονικά. Αλλά αυτή η ντροπή και το να είμαστε αναγκασμένοι να -έχουμε ΑΦΜ, να πληρώνουμε φόρους, για να το- αποδεικνύουμε, δηλαδή, ποιος είναι αυτός ο Έλληνας που σήμερα στην Ελλάδα, δεν πληρώνει φόρους και δεν έχει ΑΦΜ που τον εμποδίζουν να ψηφίσει;

Γιατί εμείς να είμαστε υποχρεωμένοι, να έχουμε φύγει μόνον 35 χρόνια; Δηλαδή στα 36 χρόνια, δεν είμαστε ποια Έλληνες και στα 35 χρόνια είμαστε ακόμη Έλληνες και έχουμε δικαιώματα. Τι είναι αυτά τα πράγματα;

Είναι ντροπής πράγματα αυτά και λυπάμαι που τα ακούω.

Σας ευχαριστώ πολύ, κυρία Πρόεδρε.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Προεδρεύουσα των Επιτροπών):** Τον λόγο έχει ο κ. Δημητρίου.

**ΚΩΣΤΑΣ ΔΗΜΗΤΡΙΟΥ (Πρόεδρος της Ομοσπονδίας Ελληνικών Κοινοτήτων Γερμανίας):** Σας ευχαριστώ πολύ, κυρία Πρόεδρε.

Θα ήθελα να συμφωνήσω με τους προλαλήσαντες και να επαναλάβω, ότι όντως δεν βλέπουμε κανένα πρόβλημα. Γιατί στις ευρωεκλογές δεν υπάρχει κανένα πρόβλημα και κανένας περιορισμός; Το ίδιο σημαντικές είναι οι ευρωεκλογές, όπως και οι εθνικές εκλογές. Και οι ευρωεκλογές είναι εθνικές εκλογές, όπου ψηφίζουμε τους εκπροσώπους μας στην Ευρωβουλή. Εκεί γιατί δεν υπάρχουν περιορισμοί; Γιατί είναι η Ευρωπαϊκή Ένωση και δεν το επιτρέπει;

Τώρα θα απαντήσω στον Εκπρόσωπο του Κ.Κ.Ε., τον κύριο Γκιόκα. Αφού ήταν λίγοι στις ευρωεκλογές, τότε που το πρόβλημα;

Άρα, δεν θα είναι τα εκατομμύρια που φοβάστε.

Γιατί το κάνετε αυτό;

Γιατί διαχωρίζετε τους Έλληνες και τους βάζετε σε δύο κατηγορίες;

Δηλαδή, αυτός που θα μπορεί να ψηφίσει και αυτός που δεν θα μπορεί λόγω των περιορισμών που υπάρχουν. Ή θα ήθελα να το πω και αλλιώς, γιατί ίσως θα με καταλάβει καλύτερα ο κύριος Γκιόκας. Γιατί κάνετε ταξικό το θέμα και αναφέρω ένα θεωρητικό παράδειγμα. Εγώ που έχω λεφτά παίρνω το αεροπλάνο και θα πάω να ψηφίσω και δεν υπάρχει πρόβλημα, γιατί έχω συνταγματικό δικαίωμα στην Ελλάδα και θα μπορέσω να ψηφίσω, ενώ εάν εγώ ο ίδιος δεν έχω χρήματα, δεν θα μπορέσω να πάω. Άρα, τι να πω, νομίζω ότι αυτό το παράδειγμα, τα λέει όλα.

Επίσης, πέρα από όλα αυτά, θα συμφωνήσω ότι σε ένα άμεσο επόμενο βήμα, θα πρέπει να λυθεί το θέμα της επιστολικής ψήφου. Όλα τα προηγμένα κράτη το έχουνε και νομίζω ότι και η Ελλάδα, θα πρέπει να προχωρήσει προς αυτήν την κατεύθυνση, μια που τα τελευταία χρόνια έχει προχωρήσει σε πολλά άλλα που έχουνε σχέση με τον εκσυγχρονισμό σε πολλούς τομείς.

Τώρα, θα απαντήσω στον κύριο Κατρούγκαλο. Θα σας πω ότι για παράδειγμα οι Γερμανοί πολίτες που ζούνε στην Ελλάδα, ψηφίζουνε για τις εθνικές εκλογές της Γερμανίας, που όπως γνωρίζετε θα γίνουν τον ερχόμενο Σεπτέμβριο, κανονικότατα με επιστολική ψήφο και δεν χρειάζεται να μεταφερθούνε σε εκλογικά κέντρα, τα οποία είναι λίγα, όπως γίνεται αυτή τη στιγμή με εμάς στις Ευρωεκλογές. Υπάρχει φυσικά πρόβλημα με την όλη διαδικασία, που είπαν και οι υπόλοιποι.

Εγώ, νομίζω, ότι ήρθε πλέον ο χρόνος να δώσετε -κι αν το εννοείτε- την ευκαιρία και να αποδείξετε ότι όντως το εννοείται ότι είμαστε όλοι ίσοι, είμαστε όλοι Έλληνες ίσοι απέναντι στο Σύνταγμα και τους νόμους.

Η κυρία Τζάκρη δεν μίλησε, δεν απάντησε σε τίποτα. Θα ήθελα και ο ΣΥ.ΡΙΖ.Α. να το ξαναδεί και να μας πει, εάν ισχύουν ή όχι αυτές οι δηλώσεις. Γιατί σε εμάς στη Γερμανία, οι δηλώσεις αυτές έδωσαν μια νέα ελπίδα και το νομοσχέδιο που κατατέθηκε έδωσε σε πολύ κόσμο μια νέα ελπίδα, γιατί έως τώρα ήταν τελείως απαισιόδοξα τα πράγματα και σας το μεταφέρω αυτό από τους Έλληνες της Γερμανίας. Με το υπάρχον νομοσχέδιο οι αποκλεισμοί και η γραφειοκρατία είναι τέτοια - γιατί έγινε λόγος και για την πλατφόρμα κ.λπ. – που θα αποκλείσει το μεγαλύτερο μέρος.

Επειδή και ο κ. Γκιόκας αναφέρθηκε στην πλατφόρμα και στα ηλεκτρονικά, θέλω να σας πω, ότι δεν υπάρχει ψηφιοποίηση τα πέντε τελευταία χρόνια στη χώρα μας και το ξέρετε. Μπορεί να το επιβεβαιώσει και ο Υπουργός Εσωτερικών που είναι παρών. Άρα, τα χαρτιά αυτά που ζητάτε, πρέπει να τα προσκομίσουμε προσωπικά, να πάμε να τα αναζητήσουμε στην Ελλάδα. Και αναφέρομαι στο δικό μου παράδειγμα. Έχω σπουδάσει στην Ελλάδα και μου ζητάτε χαρτιά από τη σχολή που σπούδασα, τα οποία δεν είναι ηλεκτρονικά, μου ζητάτε χαρτιά από τον στρατό - υπηρέτησα τη θητεία μου 20 μήνες - τα οποία κι αυτά δεν είναι ηλεκτρονικά, γιατί είναι πολλά χρόνια πίσω.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Προεδρεύουσα των Επιτροπών):** Τον λόγο έχει η κυρία Ζαχαράκη.

**ΙΩΑΝΝΑ ΖΑΧΑΡΑΚΗ (Πρόεδρος του Δικτύου Ελλήνων Αιρετών Τοπικής Αυτοδιοίκησης Ευρώπης):** Βασικά, όπως είπε και ο κύριος Δημητρίου, είναι σημαντικό να ψηφίζουμε με επιστολική ψήφο. Αυτό το βλέπουμε και σε άλλες εθνικότητες, όπου δεν υπάρχει επιστολική ψήφος, η συμμετοχή δεν είναι μεγάλη, λόγω και των αποστάσεων. Αν υπάρχουν μόνο εκλογικά τμήματα στα προξενεία, οι αποστάσεις είναι πάρα πολύ μεγάλες. Στόχος πρέπει να είναι, οι περιορισμοί όπως τέθηκαν να καταργηθούν και να προωθήσετε την επιστολική ψήφο, έτσι ώστε να μπορεί ο καθένας να ψηφίσει. Αυτό το θεωρούμε εμείς πάρα πολύ σημαντικό. Δεν πρέπει να φοβάται η Ελληνική Πολιτεία να έχει κοντά όλους τους Έλληνες της Διασποράς και είναι ωραίο να ψηφίζουν πολλοί, γιατί έτσι θα είναι και οι δεσμοί πολύ δυνατοί με την Ελλάδα και η Ελλάδα έχει όφελος να έχει δεσμούς με τους Έλληνες της Διασποράς. Αυτό είναι το σημαντικό.

Θα σας συμβούλευα να δείτε πώς ψηφίζουν τα διάφορα κράτη. Ο κύριος Δημητρίου είπε πώς ψηφίζουν οι Γερμανοί που μένουν στην Ελλάδα. Δείτε το ιταλικό σύστημα. Δείτε και άλλα συστήματα και προσπαθήστε να βρείτε έναν κοινό παρονομαστή και να πάρετε μια απόφαση, έτσι ώστε να μπορούν όλοι να ψηφίζουν, αφού γραφτούν στους εκλογικούς καταλόγους. Και η εγγραφή να είναι απλή, έτσι ώστε ο κάθε περιορισμός να παραληφθεί.

Σας ευχαριστώ πολύ και εύχομαι να ψηφίσετε το νόμο, για να μπορούμε όλοι να συμμετάσχουμε.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Προεδρεύουσα των Επιτροπών):** Τον λόγο έχει ο κ. Νικολαΐδης.

**ΜΩΥΣΗΣ ΝΙΚΟΛΑΪΔΗΣ (Πρόεδρος της Ομοσπονδίας Ελληνικών Συλλόγων και Κοινοτήτων Σουηδίας) :** Κυρία Πρόεδρε, εγώ θα ήθελα, καταρχήν, να απαντήσω στον κύριο Κατρούγκαλο, για την θέση της Ομοσπονδίας Ελληνικών Συλλόγων και Κοινοτήτων Σουηδίας, στο θέμα της εκπροσώπησης. Εμείς και στο υπόμνημά μας, που στείλαμε το Δεκέμβριο του 2019, ήμασταν ξεκάθαροι. Ζητήσαμε να ψηφίζουν όλοι οι Έλληνες πολίτες απόδημοι, στους τόπους διαμονής τους, χωρίς περιορισμούς. Και κατά δεύτερο λόγο, στο θέμα της εκπροσώπησης, ζητήσαμε, σε πρώτη φάση, να δημιουργηθούν εκλογικές περιφέρειες εξωτερικού, όπως προβλέπεται μετά την πρόσφατη αναθεώρηση του Συντάγματος, ώστε οι Έλληνες του εξωτερικού να εκλέγουν ανάλογο αριθμό αποδήμων βουλευτών. Εάν αυτό δεν καταστεί εφικτό, συνεχίζουμε, αλλιώς να προβλεφθεί στο νόμο ειδική ποσόστωση αποδήμων βουλευτών, υποχρεωτικά εκλεγόμενων από το ψηφοδέλτιο επικρατείας, αριθμό ανάλογο με τους αποδήμους που θα προεγγραφούν στους εκλογικούς καταλόγους του εξωτερικού. Αυτές οι θέσεις της Ομοσπονδίας μας υπάρχουν και στο υπόμνημα που στείλαμε το 2019.

Θα ήθελα να απαντήσω στον εκπρόσωπο του Κομμουνιστικού Κόμματος, τον κ. Γκιόκα, στο ερώτημά του, για ποιο λόγο είναι απειροελάχιστος ο αριθμός των συμμετεχόντων στις ευρωεκλογές. Η εξήγηση έχει δύο σκέλη. Το ένα είναι, ότι υπάρχει εμπόδιο στην προκειμένη περίπτωση, γραφειοκρατικό, με την έννοια, ότι θα πρέπει κάποιος Έλληνας πολίτης να εγγραφεί στους εκλογικούς καταλόγους στα κατά τόπους προξενεία κ.λπ., κάτι το οποίο είναι εμπόδιο.

Η δεύτερη εξήγηση είναι - κάτι το οποίο το έκανα κι εγώ ο ίδιος – ότι επέλεξα να ψηφίσω στις σουηδικές ευρωεκλογές. Δηλαδή, να ψηφίσω Σουηδό εκπρόσωπο για να με εκπροσωπήσει στο Ευρωπαϊκό Κοινοβούλιο, με την έννοια ότι οι αποφάσεις που λαμβάνονται για τις χώρες που ζούμε, επηρεάζουν περισσότερο τη ζωή μας, απ’ ότι οι αποφάσεις που λαμβάνονται σε σχέση με την Ελλάδα.

Από κει και πέρα είναι πολύ πιο εύκολο κάποιος Έλληνας πολίτης, ο οποίος μένει ήδη τρεις μήνες στη Σουηδία, να γραφτεί στους εκλογικούς καταλόγους εδώ και να έχει το δικαίωμα να ψηφίσει, ας πούμε, χωρίς να είναι Σουηδός υπήκοος, γιατί του στέλνουν και μια δεύτερη φορά γράμμα στο σπίτι για να εγγραφεί.

Εάν υπήρχε η επιστολική ψήφος, η συμμετοχή των Ελλήνων στην Ευρωπαϊκή Ένωση, θα ήταν πολύ μεγαλύτερη και αυτό πρέπει κάποια στιγμή να το δούμε. Υπάρχουν χώρες που – αν θέλετε - δεν έχουν και δημοκρατική παράδοση, όπως η Γεωργία. Δεν μιλάω για τις ευρωπαϊκές χώρες, που είναι πολύ προχωρημένες, δηλαδή, είναι πολύ απλή η διαδικασία να ψηφίσεις. Εδώ εμείς ψηφίζουμε και στο ταχυδρομείο, ακόμα και ένα μήνα προ των εκλογών. Όταν, όμως, υπάρχουν χώρες όπως η Γεωργία, που δεν έχουν δημοκρατική παράδοση και έχουν εφαρμόσει την επιστολική ψήφο, για ποιο λόγο εμείς να μην την εφαρμόσουμε; Θα ήταν εντελώς διαφορετική η συμμετοχή, εάν θα υπήρχε η επιστολική ψήφος, στην προκειμένη περίπτωση. Και είναι θέμα δημοκρατίας, αν θέλετε. Η εκλογική διαδικασία θα πρέπει να είναι όσο πιο απλή και προσιτή γίνεται. Είναι θέμα δημοκρατίας ξεκάθαρα. Σας ευχαριστώ πολύ.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Προεδρεύουσα των Επιτροπών):** Τον λόγο έχει ο κ. Αγγελόπουλος.

**ΓΕΩΡΓΙΟΣ ΑΓΓΕΛΟΠΟΥΛΟΣ (Συντονιστής του Συμβουλίου Απόδημου Ελληνισμού Περιφέρεια Ωκεανίας και Άπω Ανατολής):** Δυο λόγια για την Αυστραλία μόνο. Όσον αφορά την επιστολική ψήφο, εμείς έχουμε επιστολική ψήφο, όχι μόνο όταν βγαίνουμε έξω από την πατρίδα, αλλά όταν βγαίνουμε και έξω από την περιφέρεια. Ακόμα έχουμε τη δυνατότητα να ψηφίζουμε με επιστολική ψήφο, αν δεν αισθανόμαστε καλά και δεν μπορούμε να πάμε στο εκλογικό κέντρο, κάποιες μέρες νωρίτερα.

Όσον αφορά στο θέμα, εάν έχουν εγγραφεί στους εκλογικούς καταλόγους με το νόμο που έχει ψηφιστεί, οι νέοι που έχουν έρθει στην Αυστραλία, οι νεομετανάστες. Όχι. Είχαν ένα πρόβλημα. Δεν ήξεραν αν θα παραμείνουν ή θα γυρίσουν πίσω σε κάποιο διάστημα και είχαν πρόβλημα να γραφτούν στους εκλογικούς καταλόγους. Κι αυτό γιατί είχε μεγάλη διαδικασία να βγάλουν το όνομά τους από την πατρίδα και να το γράψουν στους νέους καταλόγους και να το ξαναγράψουν όταν γυρίσουν στην πατρίδα, όταν έρθει ο χρόνος.

Δεν υπήρχε και μεγάλο ενδιαφέρον, αλλά, από την άλλη πλευρά, όμως, υπάρχει μεγάλη διευθέτηση από τους Οργανισμούς που ερχόμαστε σε επαφή, διότι θεωρούν ότι τουλάχιστον τα 90% των Ελλήνων της Αυστραλίας αποκλείονται - η πρώτη γενιά, η δεύτερη γενιά και τα παιδιά μας - να ψηφίσουν με τους περιορισμούς που έχουν τεθεί στο νόμο που ψηφίστηκε το 2019. Όντως, θεωρούμε τους εαυτούς μας ότι είμαστε δεύτερη κατηγορία. Έτσι τουλάχιστον φαίνεται.

Όσον αφορά την τοποθέτηση του Εκπροσώπου, του κυρίου Γκιόκα ότι υπάρχουν δύο κατευθύνσεις ψηφοφόρων, αυτούς που ψηφίζουν και παίρνουν την ευθύνη και αυτούς που ψηφίζουν και δεν παίρνουν την ευθύνη, λοιπόν, αυτό νομίζω δεν ισχύει. Εμείς θέλουμε την Ελλάδα να είναι μεγάλη, να μη φοβηθούμε την ψήφο μας. Που θα τη συρρικνώσουμε την Ελλάδα; Όλοι ψηφίζουν. Και να αναφέρω και το παράδειγμα των Ιταλών. Οι Ιταλοί ψηφίζουν Γερουσία και Βουλή από τον τόπο που μένουν. Εκλέγουν τους Εκπροσώπους από τη χώρα μας. Λοιπόν, έχουμε ζήσει αυτές τις καταστάσεις. Δεν ξέρω, γιατί πρέπει να φοβόμαστε, αλλά αυτή τη στιγμή, αυτό που προέχει τώρα, είναι να αρθούν οι περιορισμοί, να μπορεί να μην υπάρχει διάκριση στους Έλληνες, να μπορούν όλοι να ψηφίσουν και στο δεύτερο στάδιο, είναι η Επιστολική Ψήφος, η οποία λύνει όλα τα προβλήματα. Όλοι μας είμαστε σε κομματικές οργανώσεις και τα έχουμε ζήσει, αλλά στο θέμα αυτό δεν πρέπει ποτέ να βάλουμε την μπροσούρα, τις κομματικές μας θέσεις που έχουμε, αλλά αυτό που συμφέρει τον Ελληνισμό στο Εξωτερικό και μέσα. Εμείς θα ενισχύσουμε, με την ψήφο μας την πατρίδα μας. Αυτό πρέπει να το καταλάβουν άλλοι. Δεν θα αποδυναμώνεται η πατρίδα με την ψήφο της Ομογένειας.

**ΑΝΝΑ-ΜΑΝΗ ΠΑΠΑΔΗΜΗΤΡΙΟΥ (Προεδρεύουσα των Επιτροπών):** Τον λόγο έχει ο κ. Καχριμάνης.

**ΚΩΝΣΤΑΝΤΙΝΟΣ ΚΑΧΡΙΜΑΝΗΣ (Γραμματέας του Θεσμού της Συνομοσπονδίας Συλλόγων Γονέων και Κηδεμόνων Γερμανίας και Βάδης Βυρτεμβέργης):** Ευχαριστώ για όσους στηρίζουν αυτή την προσπάθεια προς το καλό. Βλέπετε, είναι ομόφωνο αυτό που ακούτε. Δεν ακούσατε κανέναν να λέει κάτι άλλο. Να συγκριθούμε με άλλες χώρες, γιατί; Δεν μπορούμε μόνοι μας; Οι Ιταλοί, νομίζω και οι πρώτοι που σκέφτηκαν να δώσουν την ψήφο στους ομογενείς τους, δεν είχαν άλλους να συγκριθούν. Είμαστε εμείς εδώ, είμαστε ιδιαίτεροι άνθρωποι, είμαστε Έλληνες. Εδώ, στη Γερμανία, υπάρχουν όλοι οι λαοί. Οι Ιταλοί είναι διπλάσιοι και τριπλάσιοι από εμάς, οι Τούρκοι, όλοι αυτοί. Ξέρετε πόσους Συλλόγους έχουμε εμείς; Εδώ στη Bάδη μόνο έχουμε γύρω στους 50 με 60 Συλλόγους. Οι Τούρκοι ξέρετε πόσους έχουν; ενώ είναι ελάχιστοι, δυο/τρεις Συλλόγους; Αυτοί είναι. Εμείς οι Έλληνες είμαστε διαφορετικοί, πρέπει να το καταλάβουμε αυτό.

Σαν παράδειγμα και το είχα αναφέρει πριν, προς τον Εκπρόσωπο του Κ.Κ.Ε., 57% ψήφισαν στην Ελλάδα, στις προηγούμενες εκλογές. Ας σκεφτεί λίγο, ας αναλογιστεί και σε σχέση με αυτό που ανέφερε η κυρία Ραφαηλίδου και από το Παρίσι και από τις Βρυξέλλες, απ’ όλους, εάν βάλετε αυτή τη γραφειοκρατία ανάμεσα, πόσοι θα ψηφίσουν; Σκεφτείτε το μόνοι σας.

Είσαστε ένα ανταγωνιστικό κόμμα, όπως και τα άλλα κόμματα και τα μικρά και τα μεγάλα. Ειδικά τα κόμματα της Αριστεράς που φαίνεται να είναι αγωνιστικά, γιατί δεν θέλουν να μπουν σε αυτό τον αγώνα, να πείσουν εδώ τον κόσμο στο εξωτερικό; Που είναι; Γιατί τα άλλα κόμματα, τα μικρότερα, δεν μπορούν να το κάνουν Το κάνουν και αυτά τα κόμματα. Δεν είναι αυτό το πράγμα. Μας ρωτάτε για νούμερα. Εμείς εδώ όλοι, χωρίς να τους ξέρω όλους προσωπικά, είμαστε εθελοντές. Κλέβουμε από τον ελεύθερό μας χρόνο. Εγώ πήρα άδεια από την δουλειά για να κάτσω να μιλήσω εδώ πέρα μαζί. Μην μας ζητάτε νούμερα. Για όσους αναφέρθηκαν σε νούμερα, τα νούμερα πρέπει να τα φέρετε εσείς.

Αυτοί εδώ, αυτοί που βλέπετε, είναι αυτοί που επενδύουν στην Ελλάδα. Η δική μου οικογένεια για να πάμε και στα πολύ προσωπικά, έχει επενδύσει 300.000 ευρώ για να χτίσει ένα σπίτι στην Ελλάδα. Ποιος θα το κάνει αυτό; Ποιος τα έφερε τα λεφτά; Μιλάτε για Τουρισμό. Δείτε τα νούμερα τα πραγματικά, ανατρέξτε στα στατιστικά, πόσα χρήματα στέλνουν αυτοί οι επτά εκατομμύρια, ή οι δέκα εκατομμύρια, πόσοι είμαστε στο εξωτερικό, πόσα δεκάδες δισεκατομμύρια, τολμώ να πω; Μη σας πω και κάθε χρόνο, στέλνουν στην Ελλάδα αυτοί, με τον τρόπο τους, με τις εισαγωγές, με τις εξαγωγές, επειδή εδώ τα μαγαζιά είναι τα Ελληνικά, εδώ είναι ο κόσμος των Ελλήνων, μια Ελλάδα είναι και έξω.

Οι μισθοί σας, τολμώ να πω, εν μέρει πληρώνονται και από μένα, από την κυρία Ραφαηλίδου, από την Αμερική, εμείς που στέλνουμε τα λεφτά κάτω και κάθε χρόνο ερχόμαστε. Λοιπόν, να είστε πιο τολμηροί και να είσαστε ανταγωνιστικοί. Έχετε την ευκαιρία το 5%, το 6%, το 7% να το κάνετε 8%, 9%, 10%, να ανταγωνιστείτε επί ίσης ευκαιρίας με όλους τους άλλους. Δεν είμαι κομματικοποιημένος, αλλά προσπαθώ να πείσω αυτούς που μου φαίνεται - είναι η κεντροαριστερά, που νομίζω δυσκολεύεται - αλλά αφού είναι τόσο ανταγωνιστικοί αυτοί και μιλάμε για αρχές, να σας το πω και αλλιώς και τώρα θα κατεβάσουν όλοι τα αυτιά. Αφαιρέστε εμάς από τους εκλογικούς καταλόγους, αφού είναι έτσι, μετά την 35ετια, για να είσαστε και με τις αρχές σας και με το ήθος σας ΟΚ. Γιατί, δεν γίνεται να λέμε κάνει να ψηφίσεις, όταν μπεις στο αεροπλάνο και έχεις τα λεφτά και το χρόνο να το κάνεις και όταν δεν τα έχεις, εδώ οι περισσότεροι στη Γερμανία είναι εργάτες, για να το πούμε και από αυτή την πλευρά, δεν έχουν αυτή την ευκαιρία, εκτός αν κάνετε τις εκλογές μέσα στην άδεια, μετά το βλέπουμε διαφορετικά.

Πραγματικά, να είσαστε πιο ανταγωνιστικοί, πειστείτε για το καλό και ελάτε και εσείς μέσα σ’ αυτόν το στίβο, μην τον αποφεύγετε.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Προεδρεύουσα των Επιτροπών):** Ολοκληρώθηκαν οι τοποθετήσεις των φορέων. Τον λόγο έχει ο κ. Υπουργός.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Κυρία Πρόεδρε, εγώ δεν παρεμβαίνω ποτέ στις ακροάσεις των φορέων, γιατί ο χρόνος είναι για να ακούσουμε τους ανθρώπους και τις απόψεις τους. Κατ’ εξαίρεση, επειδή έχει μία ιδιαιτερότητα αυτή η σημερινή συνεδρίαση μία πολύ σύντομη παρέμβαση, ό,τι έχω να από αύριο με την συνέχιση της επεξεργασίας του νομοσχεδίου.

Κατ’ αρχάς, να ευχαριστήσω όλους για την παρουσία σας σήμερα εδώ. Είναι πραγματικά μία συγκλονιστική παρουσία, καθώς βλέπεις τους Έλληνες απανταχού γης να συμμετέχουν σε μία κοινοβουλευτική διαδικασία, να μας θυμίζουν την οικουμενικότητα του Ελληνισμού, να μας θυμίζουν την παρουσία τους παντού και ταυτόχρονα να μας θυμίζουν και τις υποχρεώσεις που έχουμε ως μητροπολιτικό κέντρο, ως εθνικό κέντρο, για την διατήρηση της εθνικής κοινότητας, αλλά και για την ενίσχυση των δεσμών τους και την ενίσχυση της συνοχής τους, όχι ότι απαραίτητα χρειάζεται το ελληνικό κράτος για αυτό, αλλά καλό είναι να βοηθάει και το ελληνικό κράτος σε αυτό.

Να ευχαριστήσω, επίσης, για τη συνεισφορά σας στην επεξεργασία αυτού του νομοσχεδίου. Νομίζω ότι ήταν, χωρίς να διερμηνεύω κανέναν, αλλά νομίζω αναντίρρητα, εδώ δεν σηκώνει κουβέντα, ήταν ομόφωνη η στάση σας. Το χρήσιμο αυτής της διεργασίας της ακροάσεως είναι ακριβώς να γίνεται μια αποτίμηση από τις κοινοβουλευτικές δυνάμεις, από τα πολιτικά κόμματα, το πώς στέκονται οι άμεσα εμπλεκόμενοι απέναντι στη συγκεκριμένη νομοθετική πρωτοβουλία.

Νομίζω, λοιπόν, εδώ το μήνυμά σας ήταν σαφές και ξεκάθαρο. Συμφωνήσατε όλοι, δεν άκουσα κάποιον να διαφωνεί σε αυτό, ότι πρέπει να προχωρήσει αυτή η νομοθετική πρωτοβουλία, ότι πρέπει να αρθούν οι περιορισμοί, ότι πρέπει να διευκολύνουμε την άσκηση του εκλογικού σας δικαιώματος.

Κρατώ και δύο λέξεις, που θέλω να τις κρατήσουμε, το λέω στους συναδέλφους μου στο Κοινοβούλιο, σαν παρακαταθήκη προβληματισμού, γιατί είναι λέξεις στενάχωρες.

Πολλοί από σας είπατε τη λέξη «φόβος», «μη φοβάστε, μη φοβάστε την ψήφο ημών των αποδήμων». Είπατε και μια φράση, που με πληγώνει ακόμα περισσότερο, τη φράση «μη μας μεταχειρίζεστε σαν να είμαστε πολίτες δεύτερης διαλογής».

Εγώ νομίζω ότι κρατούμε και τις δύο αυτές παραινέσεις σας.

Σας ευχαριστώ ακόμα μια φορά για τη συγκίνηση που μας χαρίσατε και να σας βλέπουμε όλους μαζί.

Εμείς, αύριο, θα συνεχίσουμε την επεξεργασία του νομοσχεδίου και θέλω να σας διαβεβαιώσω ότι, από την πλευρά της ελληνικής κυβερνήσεως, εμείς θα καταβάλλουμε κάθε δυνατή προσπάθεια για να συνθέσουμε απόψεις, αλλά σε μία ξεκάθαρη στρατηγική κατεύθυνση, να αρθούν οι περιορισμοί που όλοι επισημάναμε ότι είναι υπερβολικοί και τελικώς ακυρώνουν τη νομοθετική πρωτοβουλία και το δικαίωμα της ψήφου σας να είναι ισότιμο με όλων των άλλων Ελλήνων. Σε αυτές τις δύο στρατηγικές κατευθύνσεις, θα εξαντλήσουμε κάθε δυνατότητα από την πλευρά της κυβέρνησης, ειλικρινά το λέω αυτό, κάθε δυνατότητα διαλόγου και συνεννόησης με τις άλλες πολιτικές δυνάμεις.

Σας ευχαριστώ, για μια ακόμη φορά, για τη συμμετοχή σας.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Προεδρεύουσα των Επιτροπών)**: Στο σημείο αυτό, θέλω και εγώ να ευχαριστήσω από καρδιάς τους συμπατριώτες μας του εξωτερικού για τη σημερινή συμμετοχή τους.

Στο σημείο αυτό γίνεται η γ΄ ανάγνωση των καταλόγου των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κυρανάκης Κωνσταντίνος, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Κάτσης Μάριος, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πολάκης Παύλος, Ραγκούσης Ιωάννης, Καμίνης Γεώργιος, Καστανίδης Χαράλαμπος, Λιακούλη Ευαγγελία, Γκιόκας Ιωάννης, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

Από την Ειδική Μόνιμη Επιτροπή Ελληνισμού της Διασποράς, παρόντες ήταν οι Βουλευτές κ.κ . Μανούσος-Κωνσταντίνος Βολουδάκης, Θεόφιλος Λεονταρίδης, Κωνσταντίνος Μπλούχος, Στυλιανίδης Ευριπίδης, Θεοδώρα Αυγέρη, Δημήτριος Βίτσας, Εμμανουήλ Θραψανιώτης, Ολυμπία Τελιγιορίδου, Θεοδώρα Τζάκρη και Γεώργιος Παπανδρέου.

Τέλος και περί ώρα 18.20΄ λύθηκε η συνεδρίαση.

**Η ΠΡΟΕΔΡΕΥΟΥΣΑ ΤΩΝ ΕΠΙΤΡΟΠΩΝ**

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ**